qundao/data-zh-poetry huggingface dataset:
送僧游五台
作者：郑定
朝代：明
体裁：七言律诗

浮云心迹应无住，腊月逾淮上五台。宝地近临天界上，佛香遥度雁门来。山中别友惟留偈，雪里逢人只寄梅。此去安禅高绝处，旧游知不忆天台。
高邮女儿歌
作者：郑定
朝代：明
体裁：古风

高邮湖水清且幽，高邮女儿能荡舟。十八梳妆好高髻，二十嫁夫长远游。青菱镜破宝钗折，翡翠衾寒叠香雪。芳草王孙去不归，蟪蛄啼处秦楼月。楼前杨柳飞絮多，门外蛛丝成网罗。高邮湖水增夕波，高邮女儿将奈何。
立秋雨霁
作者：郑寖昌
朝代：明
体裁：五言律诗

好雨初辞夏，斜阳带晚晴。长空发爽籁，林木起秋声。水止潭光净，云收岫色明。西成人共喜，嗟我意南征。
次韵方希直
作者：郑居贞
朝代：明

阙下知名久，相逢值暮春。才华曾动主，议论每过人。汉水元通蜀，台山亦近闽。何时江海上，尊酒话西秦。
泗州
作者：郑居贞
朝代：明
体裁：七言律诗

行尽淮东始见山，孤城雉堞面层峦。隋人罢幸馀荒苑，汉将成功有废坛。落日波涛来汹涌，高秋鼓角动悲酸。此来倦客偏怀古，对酒狂歌强自欢。
洪武癸亥以公事出会宁北境二首
作者：郑居贞
朝代：明

北出长城古塞边，荒松落日少人烟。隔河又是河西地，过得敦煌是酒泉。荒原人家今少存，好田俱是官军屯。前山遥见黑城子，渴饮不知河水浑。
洪武癸亥以公事出会宁北境二首·其一
作者：郑居贞
朝代：明

北出长城古塞边，荒松落日少人烟。隔河又是河西地，过得敦煌是酒泉。
洪武癸亥以公事出会宁北境二首·其二
作者：郑居贞
朝代：明

荒原人家今少存，好田俱是官军屯。前山遥见黑城子，渴饮不知河水浑。
翩翩紫凤雏赠方希直赴汉中教授
作者：郑居贞
朝代：明

翩翻紫凤雏，羽翮备五彩。徘徊千仞翔，余音散江海。于焉览德辉，济济锵环佩。天门何嵯峨，群仙久相待。晨沐晞朝阳，夜息饮沆瀣。如何复西飞，去去秦关外。岐山谅匪遥，啄食良自爱。终当巢阿阁，庶以鸣昭代。
春闺
作者：郑履淳
朝代：明
体裁：七言绝句

朝来灵鹊绕檐鸣，果得云笺慰远情。但说别来长见忆，归期依旧不分明。
一素亭和见素韵二首
作者：郑岳
朝代：明

千卷储书作墨庄，梦随春草到池塘。涓涓碧井分仙社，面面青峰隔女墙。丹桂燕山多异种，金砂樵谷有遗方。接䍦倒著閒临水，照见䰐鬖发影长。郡郭风光此具观，频来杖屦不辞难。花枝诘曲池边过，山色崔嵬雨后看。轩冕已抛全世局，图书终不厌儒酸。病馀筋力犹供客，日课园蔬侑素盘。
一素亭和见素韵二首·其一
作者：郑岳
朝代：明

千卷储书作墨庄，梦随春草到池塘。涓涓碧井分仙社，面面青峰隔女墙。丹桂燕山多异种，金砂樵谷有遗方。接䍦倒著閒临水，照见䰐鬖发影长。
一素亭和见素韵二首·其二
作者：郑岳
朝代：明

郡郭风光此具观，频来杖屦不辞难。花枝诘曲池边过，山色崔嵬雨后看。轩冕已抛全世局，图书终不厌儒酸。病馀筋力犹供客，日课园蔬侑素盘。
三衢郡守林以永招游柯山时节推李举南西安丞族子士望俱从纪兴二首
作者：郑岳
朝代：明

终日看山意未休，偶闻兹胜特来游。雷声振谷松涛壮，虹影横空石洞幽。幻迹杳茫何处问，禅林潇洒此时留。冯虚更欲凌峰顶，历览神仙十二洲。峰峦如黛雨初收，危倚肩舆到上头。千古乾坤留胜迹，一时郡邑聚名流。松篁落落依溪曲，禾黍穰穰映道周。如此风光堪一醉，不须怀古动遐忧。
三衢郡守林以永招游柯山时节推李举南西安丞族子士望俱从纪兴二首·其一
作者：郑岳
朝代：明

终日看山意未休，偶闻兹胜特来游。雷声振谷松涛壮，虹影横空石洞幽。幻迹杳茫何处问，禅林潇洒此时留。冯虚更欲凌峰顶，历览神仙十二洲。
三衢郡守林以永招游柯山时节推李举南西安丞族子士望俱从纪兴二首·其二
作者：郑岳
朝代：明

峰峦如黛雨初收，危倚肩舆到上头。千古乾坤留胜迹，一时郡邑聚名流。松篁落落依溪曲，禾黍穰穰映道周。如此风光堪一醉，不须怀古动遐忧。
上清宫修造
作者：郑岳
朝代：明

江国岁仍饥，处处盗尤剧。闾里鲜聊生，况兹兴钜役。土木极工丽，辉煌耀金碧。各务出新智，规恢过畴昔。内帑不惜费，列郡捐馀积。畚锸役万人，筋力谁顾惜。所祀何代鬼，杳幻难具识。汉季有张陵，五斗米中贼。干戈幸逋诛，遗种复滋息。窃据山水胜，蔓延遍区域。崇奉日转加，势与阙里逼。大道久晦冥，爝火何时熄。
东岩祷雨题林以永寒谷山水障子
作者：郑岳
朝代：明

松坛祷雨东岩宿，日餐蔬笋断粱肉。我心惮暑惨不舒，独据苍崖荫林木。寒翁知我厌氛埃，为索丹青贻巨幅。披图细玩思杳然，偃蹇双松翳云壑。中有一叟颀而长，琴书潇洒从二仆。蕲州疏簟叠平芜，短槛高云聊寓目。纶巾羽扇风飘飘，瘦骨清容肖寒谷。寒翁寒翁风节奇，结芰纫兰好奇服。历官中外四十年，拂袖归来书几簏。丰年妻子尚苦饥，况兹亢旱田尽曝。稻粱一饱不自谋，犹为苍生泪盈掬。古来贤达类如此，杜老秋风赋茅屋。吾社安可无是翁，东野云龙每相逐。
东湖书院为吴亚卿献臣题
作者：郑岳
朝代：明

大云山中泉一注，东湖先生读书处。先生胸次迥出尘，山中草木皆真趣。读书岂徒事铅椠，匡时事业于兹具。试出绪馀售于人，要使苍生尽陶铸。平生苦节甘若饴，妻子不免于寒饥。遇事直前无顾忌，终遭坎坷蹈危机。达生委命宁自悔，万里生还天所遗。山中茅屋依然在，洞云江月与心期。湖田荒秽方料理，诏书南下君复起。百年此道亦何心，乘流则行坎则止。
中秋夜宿蒜岭驿
作者：郑岳
朝代：明

路隔家山只一程，驿亭孤坐不胜情。可怜今夜中秋月，犹作人间两地明。
中秋夜康德涵以诗招饮次韵
作者：郑岳
朝代：明

关塞行行且复休，满天风雨暗城楼。怪来客路时多阻，幸到君家一散愁。四海斯文还此会，百年今日是中秋。灯前意气须倾尽，别有诗篇醉后留。
乙酉除夜二首
作者：郑岳
朝代：明

荏苒岁云暮，悠悠此夕除。城闉人语寂，灯火夜堂虚。娱老樽馀醁，诒谋架有书。春来身尚健，绿野课耕锄。去国归舆论，还家值岁和。高谈成濩落，宿计任蹉跎。椒叶熏人醉，梅花照鬓皤。奚囊检诗课，较与去年多。
乙酉除夜二首·其一
作者：郑岳
朝代：明

荏苒岁云暮，悠悠此夕除。城闉人语寂，灯火夜堂虚。娱老樽馀醁，诒谋架有书。春来身尚健，绿野课耕锄。
乙酉除夜二首·其二
作者：郑岳
朝代：明

去国归舆论，还家值岁和。高谈成濩落，宿计任蹉跎。椒叶熏人醉，梅花照鬓皤。奚囊检诗课，较与去年多。
九江分司二首
作者：郑岳
朝代：明

石耳堆盘荐绿茸，白鱼紫笋亦时供。日长分省无公事，坐对庐山双剑峰。石甃方池几百年，岳王故宅世犹传。格天高阁今安在，葛岭荆榛野雉眠。
九江分司二首·其一
作者：郑岳
朝代：明

石耳堆盘荐绿茸，白鱼紫笋亦时供。日长分省无公事，坐对庐山双剑峰。
九江分司二首·其二
作者：郑岳
朝代：明

石甃方池几百年，岳王故宅世犹传。格天高阁今安在，葛岭荆榛野雉眠。
九江阻风泊舟有感
作者：郑岳
朝代：明

白浪起层层，峰头云正黑。回舟入小港，聊兹一憩息。路梗难为期，沧波浩无极。坐观北来船，帆挂千仞直。篙工意閒暇，津津动颜色。缅怀造化心，施予难为力。往船风宜南，来船风宜北。南北本异途，彼此那俱得。物理每循环，明朝未可测。隐几澹无营，冥心悟羲易。
九鲤湖
作者：郑岳
朝代：明

拥被宿云馆，神清梦亦安。水声喧夜雨，山气挟春寒。檐箔明星度，溪芗白露团。神仙隐名姓，厓上不须镵。
仲秋社会
作者：郑岳
朝代：明

多年卧病解朝衣，疏散心情与世违。陇亩雨深禾已长，阶庭风冷叶初飞。四时月色秋偏好，一代交游老渐稀。桂魄流辉香满座，谁人高折一枝归。
会盟台
作者：郑岳
朝代：明

嬴秦日肆虎狼威，约赵西来会渑池。相如登坛奋怒发，呵叱秦王如竖儿。一时诈力相倾轧，睦邻修好非所宜。夹谷之会何委蛇，汶阳侵田卒见归。长平祸胎从此结，区区击缶亦徒为。会盟有台今寂寞，夕阳蔓草封残碑。
保定途中偶成
作者：郑岳
朝代：明

高柳平堤列两行，柔条拂面引风凉。蝉声远近鸣相应，马足东西去各忙。伏尽相如犹病渴，秋来宋玉更悲伤。独怜野叟茅檐外，一枕松阴午梦长。
八月二十四日雨雪二首
作者：郑岳
朝代：明

门径绝行踪，晨鸡复暮钟。断桥深阻客，积潦久妨农。阴结三秋雪，寒生八月冬。茫茫真宰意，欲问苦无从。仲秋交雨雪，父老道前无。粟穗登场少，麦花触冻枯。乾坤存燮理，民物重艰虞。昨夜传飞檄，河西更戒涂。
八月二十四日雨雪二首·其一
作者：郑岳
朝代：明

门径绝行踪，晨鸡复暮钟。断桥深阻客，积潦久妨农。阴结三秋雪，寒生八月冬。茫茫真宰意，欲问苦无从。
八月二十四日雨雪二首·其二
作者：郑岳
朝代：明

仲秋交雨雪，父老道前无。粟穗登场少，麦花触冻枯。乾坤存燮理，民物重艰虞。昨夜传飞檄，河西更戒涂。
六十诞辰
作者：郑岳
朝代：明

甲子循行数已周，小堂开宴及春柔。儿童往事浑如昨，犬马残年忽到头。湖海浪高曾饱阅，乾坤担重竟难酬。从今要省劳生念，静向山中卜一丘。
兰
作者：郑岳
朝代：明

短叶疏茎杂野蒿，不随清庙荐溪毛。白头空谷幽人老，夜雨篝灯读楚骚。
兰州以山名北枕黄河城之西有唐帽山尤秀特彭司马幸庵先茔在焉地灵人杰堪舆家之说岂尽诬邪
作者：郑岳
朝代：明

南望皋兰山，北枕大河流。山势相蜿蜒，河流去不休。华夷界南北，关陜扼襟喉。中有唐帽山，高垄郁松楸。灵气钟之人，元老克壮犹。边事久经略，樽俎运深筹。
兰州闻见素致仕用前留别韵奉寄二首
作者：郑岳
朝代：明

手疏连封乞引年，梦魂先绕八壶巅。云庄岁晚还移竹，兰水风清欲放船。远别无缘临潞渚，独游何意向秦川。老臣去国丹衷在，指点星河几废眠。绿野依然一草亭，焚香读易意醒醒。九重殊遇怜衰白，八座高名照汗青。道在行藏敦士习，身犹矍铄讶仙灵。烟霞旧侣他年约，拄杖临沧再勒铭。
兰州闻见素致仕用前留别韵奉寄二首·其一
作者：郑岳
朝代：明

手疏连封乞引年，梦魂先绕八壶巅。云庄岁晚还移竹，兰水风清欲放船。远别无缘临潞渚，独游何意向秦川。老臣去国丹衷在，指点星河几废眠。
兰州闻见素致仕用前留别韵奉寄二首·其二
作者：郑岳
朝代：明

绿野依然一草亭，焚香读易意醒醒。九重殊遇怜衰白，八座高名照汗青。道在行藏敦士习，身犹矍铄讶仙灵。烟霞旧侣他年约，拄杖临沧再勒铭。
关中邂逅王舜卿内翰因其北上赠以诗
作者：郑岳
朝代：明

河汾著述旧专门，雷电天池几化鲲。万里云霄临凤阁，五年风雨暗鸰原。编摩史馆趋严召，邂逅诗篇与细论。渭水秦山秋色晚，不堪摇落对芳樽。
内丘悯旱
作者：郑岳
朝代：明

内丘数十里，硗确环高原。十旬不得雨，四野沙尘昏。黍粟焦且死，艰食悯元元。官柳摧为薪，煮叶充晨飧。老稚出趁食，破屋弃荒村。公庾素乏储，富室徒劝分。鲋鱼得斗水，犹幸性命存。安得沛甘泽，万物回枯根。
内廷读卷
作者：郑岳
朝代：明

彤廷昼永午风恬，冉冉游丝罥画檐。绮席骈蕃颁内宴，麻衣鲜㓗对宸严。殿前梦笔状元策，日下祥云太史占。三十年前曾滥试，白头供事愧重沾。
内廷读卷
作者：郑岳
朝代：明
体裁：七言律诗

彤廷昼永午风恬，冉冉游丝罥画檐。绮席骈蕃颁内宴，麻衣鲜洁对宸严。殿前梦笔状元策，日下祥云太史占。三十年前曾滥试，白头供事愧重沾。
冒雨至太平驿
作者：郑岳
朝代：明

阴晴晓未分，驱马出驿门。野阔雷声殷，云低水气昏。旅游今日味，风雨几家村。候吏逢乡旧，慇勤劝酒樽。
冬至上陵经回龙观
作者：郑岳
朝代：明

初秋尝过此，冬半复重来。景物经时别，年光转眼催。閒庭聊驻马，胜地且衔杯。观阁烟霄接，檐楹斗柄回。琼枝晴带雪，井干昼闻雷。鹤化多年去，龙游几日回。桥山神御路，玄圃帝城隈。翠柏寒逾劲，清泉冻复开。卿云占象阙，阳管候葭灰。煖色舆台喜，明禋薄劣陪。褰幨舒远望，青嶂晚崔嵬。
分司夜坐
作者：郑岳
朝代：明

急雨鸣空过，疏星缀月生。露含庭草润，凉入葛衣轻。落魄平生念，悲歌此夜情。南归定何日，寇盗未销兵。
别待桀弟还莆
作者：郑岳
朝代：明

阿弟思归意转衔，高堂消息不须缄。壶公山霁双螺峙，彭蠡湖秋一镜函。力课圭田供黍稷，时看墟墓长松杉。行藏羞涩那堪赠，一道清风送客帆。
别王显忠还莆
作者：郑岳
朝代：明

旧族馀风韵，辛勤守一经。劳生头共白，访旧眼仍青。积雨浮江阁，轻鸥落晚汀。倦游将解组，先我慰山灵。
别豫章
作者：郑岳
朝代：明

时物新惊眼，幽居已隔年。仳离当盛暑，汗漫越长川。送客飞江燕，移家上楚船。西山多秀色，相望独依然。
北坛夜坐
作者：郑岳
朝代：明

出郭谢尘鞅，幽虚复此轩。神清浑少睡，心远不闻喧。树影寒欺烛，蛩声暗到门。晨朝助明荐，端坐欲忘言。
北邙山
作者：郑岳
朝代：明

黄河南渡陟平冈，迤逦坡陀接北邙。一望荒丘秋草里，谁知庶姓与君王。
华山
作者：郑岳
朝代：明

五岳俱名镇，无如泰华雄。昆崙分一脉，迤逦障关东。峰势连西极，河流径北戎。蜿蜒蟠厚地，兀突倚层穹。日月从升降，乾坤并始终。四时殊景象，一气混鸿濛。秀结阴阳会，奇成造化功。虚明凌雁宕，缥缈出崆峒。青壁疑无路，瑶华别有宫。云梯联断堑，铁锁下虚空。玉井人谁到，云台兴未穷。涧幽泉荡潏，径合草蒙茸。野客怜衰白，尘踪厌软红。顾瞻徒耿耿，伫结更匆匆。名字曾先兆，精诚或暗通。高崖愁削迹，孤翥欲凌风。独往知何日，神游在梦中。昌黎曾失路，京兆为开蒙。意适聊须遣，诗成不待工。登高仍有赋，深愧白岩翁。
华州郭汾阳故里
作者：郑岳
朝代：明

汾阳旧居里，乃在华山阿。列岫疑分垒，攒峰类偃戈。孤忠扶日月，百战奠关河。善处功名际，萋斐奈尔何。
南山宴集简丰原学学士二首
作者：郑岳
朝代：明

城南五里古招提，细草荒烟路欲迷。梅谷寒深怜独往，山房岁晚共谁栖。危栏溪阁流云冷，古塔松枝去殿低。焚却银鱼无一事，奚囊到处有新题。萧寺僧閒昼自扃，猿嘷虎啸日冥冥。烟霏近晚山逾紫，霜气凌空树独青。日侍北扉裁诏草，天教南海耀文星。壮游司马江山助，汉史犹堪继圣经。
南山宴集简丰原学学士二首·其一
作者：郑岳
朝代：明

城南五里古招提，细草荒烟路欲迷。梅谷寒深怜独往，山房岁晚共谁栖。危栏溪阁流云冷，古塔松枝去殿低。焚却银鱼无一事，奚囊到处有新题。
南山宴集简丰原学学士二首·其二
作者：郑岳
朝代：明
体裁：七言律诗

萧寺僧閒昼自扃，猿嗥虎啸日冥冥。烟霏近晚山逾紫，霜气凌空树独青。日侍北扉裁诏草，天教南海耀文星。壮游司马江山助，汉史犹堪继圣经。
南山宴集简丰原学学士二首·其二
作者：郑岳
朝代：明

萧寺僧閒昼自扃，猿嘷虎啸日冥冥。烟霏近晚山逾紫，霜气凌空树独青。日侍北扉裁诏草，天教南海耀文星。壮游司马江山助，汉史犹堪继圣经。
南山避暑病眼不能赴呈林以乘都宪
作者：郑岳
朝代：明

十里树阴匝寺门，九天钟磬隔溪闻。健临峰顶穷沧海，閒卧松根看白云。多病独怜时伏枕，胜游无那此离群。朝来强起揩双眼，翻讶前山瘦几分。
南湖乔木图诗
作者：郑岳
朝代：明

永嘉政衰纷酋虏，衣冠避乱入南土。湔涤陋习变儒风，邑小曹滕俗邹鲁。云谁奋振为之先，南湖诸老抱遗编。结庐弦诵南山下，陶冶欧林诸名贤。流风遗泽讵云斩，玉树芝兰多异产。吾家一脉分太卿，转徙桃源入蒲坂。坂中族庶衍而昌，腴田粳稻充烝尝。故家门面亦何有，绿绕古树凡千章。先宪当年手自植，老干嵯峨蔽天日。冰霜饱嚼节如鎗，孙枝秀出皆径直。画工描写入此图，先辈文字墨未渝。箧笥久藏吃虫鼠，上下残缺半糊涂。小弟佑生知爱惜，缘旧易新重妆饰。凌晨捧帚扫家堂，高挂此图于素壁。先人手泽存岂多，弃置将奈愚騃何。窗前感此起遐念，涕泣更下欲滂沱。敬拭下方书数语，此意根心难缕缕。吾宗衰替理宜复，共振先声时望汝。
发陜城
作者：郑岳
朝代：明

长安古都会，弭节暂盘桓。群公日惠顾，樽俎接清欢。如何别此去，遥遥赴皋兰。维时秋已分，日夕风露寒。清霜肃原野，草树渐摧残。玄蝉噤其声，蟋蟀鸣夜阑。客子感时序，悽然怀永叹。回望双阙遥，迢递层汉间。清光劳梦寐，行役何时还。
古溪亭为卢师陈进士题
作者：郑岳
朝代：明

皛皛湖光净，分流到石庄。鸟归山色暝，风度雨声凉。秋水茱萸沜，烟萝华子冈。小诗供日课，幽兴一何长。
司徒刘近山邀造别墅之土楼蓬蒿塞径时有高二尺五之嘲因赠以诗
作者：郑岳
朝代：明

诛茅南郭托幽栖，簇簇烟村路转迷。故垄松楸山下上，丰年禾黍屋东西。高官归第贫如洗，速客看山醉似泥。韦曲去天元尺五，旁人休笑此楼低。
同年吴白楼宗卿秦凤山司徒王平川吴紫山二亚卿追饯曹氏园亭赋谢
作者：郑岳
朝代：明

图史潇潇出帝京，两街驺从罢将迎。九天气肃惊先冷，六月阴多苦未晴。病骨赐归明主惠，芳郊追饯故人情。曹家亭子相思处，况是今宵听雨声。
同年惠从道宪副邀游西湖纪兴十三韵
作者：郑岳
朝代：明

十年怀夙约，及此泛西湖。云敛雨方霁，秋深暑却徂。跻攀缘宝塔，临眺尽舆图。树色迷城邑，潮声振海隅。累朝香火寺，前代帝王都。画舫平临岸，青山近入厨。波心静容与，水际转萦纡。新庙虔妥岳，长堤尚姓苏。精忠垂异典，遗爱系名区。力战越称霸，偏安宋避胡。江山耽富丽，士女竞欢娱。吴会忧难据，中原望已孤。车书今混一，南北此通途。
后峰篇赠黄伯固正郎
作者：郑岳
朝代：明

九峰何崔嵬，屹然镇坤维。泉石挹明秀，草木含华滋。最后有奇峰，退让乃卑卑。谦光岂容掩，灵淑良在兹。高文合典则，懿行无瑕疵。历宦十馀年，既罢将安归。悠然念出处，戒途仍迂迟。经营四方志，况当强壮时。去去济时艰，终岂好爵縻。山中精舍在，岁晏期相依。
吴门卧病承同年王敬止枉顾
作者：郑岳
朝代：明

药饵扶馀病，江山负赏心。闭门怜独卧，枉驾遇知音。泽国雁声早，吴门秋色深。稍须精力健，同上虎丘岑。
吴门即景
作者：郑岳
朝代：明

短棹下吴门，连朝雨色昏。青山斜带郭，碧水曲通村。香稻秋将熟，幽花晚更繁。归途无限意，惆怅与谁论。
和吴约中宪副招饮韵
作者：郑岳
朝代：明

蚤年仕版滥登名，世路艰虞颇猎涉。倦游归卧故山庐，昼閒残书时一挟。韶光冉冉递相催，坐见春花秋坠叶。近来右臂痛莫堪，厚拥绨袍施曲袷。故人结社在比邻，匝月清容才一接。小斋风景自撩人，露酒开樽红映颊。慇勤满酌泛落英，莫遣香风报游蝶。
和李贰守题梅陇山庄韵兼以道别
作者：郑岳
朝代：明

旭日郊原散煖烟，津津物色入新年。溪环崎曲数家住，春到梅梢十日先。洛社潞公还地主，草堂严武有诗传。骊驹无那攀辕别，北望心悬万里天。
和林汝仪招饮溪阁韵
作者：郑岳
朝代：明

旭日散林霏，澄波衔山影。离城才几许，已觉非人境。侵阶雨气润，搅树风力猛。采采园中蔬，盈盈水中荇。更觅前溪鱼，垂竿移舴艋。占年慰夙期，刺水秧千顷。几杖松坛幽，鸡犬柴门静。幸逢素心人，高谈白日永。
和汝仪招游溪阁韵
作者：郑岳
朝代：明

溪舫临门系，茅堂背阁开。岁从忙里过，春向老边来。严韵赓新句，醇醪酌浅杯。烟光延夕景，留兴未能回。
和自脩大尹写怀韵
作者：郑岳
朝代：明

竹簟绳床睡起慵，凭栏无语对高峰。田塍路曲清溪绕，村巷门深细草封。东郭吹竽名久滥，南柯落枕梦空浓。馀生筋力犹粗健，敢望还丹冰雪容。
和阁老杨石斋公梦中登楼得句韵
作者：郑岳
朝代：明

亲到虞渊取日来，乾坤氛祲一时开。济川力尽劳推挽，补衮功深费剪裁。彩笔江淹诗有助，锦城司马梦空回。神游更向华胥境，白首丹衷敢漫猜。
咏淖泉
作者：郑岳
朝代：明

淖口飞泉玉雪清，决渠疏引入秦城。民居万户沾馀沥，客邸三秋解宿酲。云物映来多异态，年光流去不停声。临池且尽杯中醁，浪迹乾坤一聚萍。
咸阳为秦所都周文武成康陵在焉载之祀典秦遗址蔓没无可考矣
作者：郑岳
朝代：明

潼关西下望咸阳，四塞山河古帝乡。沃野桑麻环陆海，沿边川徼护金汤。周陵古庙人犹拜，秦殿遗墟草已荒。千古是非终自定，西风立马几徜徉。
嘉兴遇同年胡静庵亚卿夜话
作者：郑岳
朝代：明

我即南归路，君当北上时。方舟侵夜话，聚首积年期。兵柄难操切，宦途多崄巇。平生重节槩，出处复奚疑。
嘉靖二年六月十九日予使事西行夕宿良乡晨赴涿州即事
作者：郑岳
朝代：明

商飙应时序，溽暑倏云徂。微凉袭衣襟，病骨觉已苏。宵短不遑寐，晨兴赴前途。前途纷交驰，县道直皇都。民劳困征徭，蔽体无完裾。所幸秋稼丰，维黍复维稌。淫雨不为灾，旬月当得餔。
嘉靖四年六月十一日得请致仕书感
作者：郑岳
朝代：明

久侧班行乏寸裨，故山归去自嫌迟。敢从柳下称三黜，偶近关西谢四知。适意江湖终远逝，忘机鸥鸟断深疑。沧洲吾道依然在，岁晚藏修副夙期。
塞下曲四首
作者：郑岳
朝代：明

边郡良家子，结发即从军。弯弓射边月，挥戈开塞云。黄河十月冰，敌骑日成群。突来犯我垒，决战死生分。冒危杀首贼，不得叙阶勋。边人惯骑射，奄忽若星驰。朔风吹马来，四面冲我师。我师莫轻动，持满以待之。徉北勿轻追，恐为敌所欺。汉皇开五郡，本为制匈奴。士马日南侵，发卒守边隅。主帅多刻剥，军吏恣徵需。一食尚不饱，安能执戈殳。傥无内顾忧，安敢爱微躯。豪酋相雠杀，奔溃入西番。西番不能制，被驱若孤豚。番夷势渐合，种类日益繁。长驱向洮岷，千里沙尘昏。我兵既寡弱，剪灭何敢论。
塞下曲四首·其一
作者：郑岳
朝代：明

边郡良家子，结发即从军。弯弓射边月，挥戈开塞云。黄河十月冰，敌骑日成群。突来犯我垒，决战死生分。冒危杀首贼，不得叙阶勋。
塞下曲四首·其三
作者：郑岳
朝代：明

汉皇开五郡，本为制匈奴。士马日南侵，发卒守边隅。主帅多刻剥，军吏恣徵需。一食尚不饱，安能执戈殳。傥无内顾忧，安敢爱微躯。
塞下曲四首·其二
作者：郑岳
朝代：明

边人惯骑射，奄忽若星驰。朔风吹马来，四面冲我师。我师莫轻动，持满以待之。徉北勿轻追，恐为敌所欺。
塞下曲四首·其四
作者：郑岳
朝代：明

豪酋相雠杀，奔溃入西番。西番不能制，被驱若孤豚。番夷势渐合，种类日益繁。长驱向洮岷，千里沙尘昏。我兵既寡弱，剪灭何敢论。
壬戌九月十八日白湖镇遇风舟危甚赋此纪事
作者：郑岳
朝代：明

阳逻下接白湖镇，十里舟行惟一瞬。狂飙奄忽自西来，波浪簸空天地震。我舟荡漾载浮沈，须臾柁折难复进。百尺巨桅忽中断，舟人惶扰争奔遁。抱扶老母附岸登，雨注泥深风益劲。回头试盼左右舟，漂没中流鱼腹殉。白湖巡官忽驰至，肩舆羸马聊借乘。前村茅屋渔父家，扫地焚香候门径。闾阎老稚讶官至，奔走逻拜重相庆。细烧榾柮燎衣巾，炊黍蒸藜颇充馑。雨声淅沥洒茅檐，目睫不交对馀烬。大块噫气岂适然，兀坐冥搜毛骨振。晏起科头尚徵咎，况乃吾生事多衅。操存黤昧鬼先窥，举错乖张人或病。揽衣晨起当空拜，悔悟从今当益慎。春秋纪异不纪祥，儆示古今垂大训。
复回省城待报幽中书怀
作者：郑岳
朝代：明

重门昼深扃，蔓草没行迹。旧侣何寥寥，危途转相逼。计功获深酬，蹁跹图远适。诎辱甘予愚，谁为世道惜。一气播洪钧，万物各有适。予生亦岂徒，知命奚戚戚。轩冕傥来物，去去无复惜。抗志本不高，末路嗟局蹐。从今谢樊笼，遥空振六翮。社栎辞剪伐，兰膏坐销镕。巧拙各有宜，所贵保初终。缅怀见素翁，进退何从容。盛名难久居，林壑寄幽踪。幸兹返初服，云岑老相从。
复回省城待报幽中书怀·其一
作者：郑岳
朝代：明

重门昼深扃，蔓草没行迹。旧侣何寥寥，危途转相逼。计功获深酬，蹁跹图远适。诎辱甘予愚，谁为世道惜。
复回省城待报幽中书怀·其三
作者：郑岳
朝代：明

社栎辞剪伐，兰膏坐销镕。巧拙各有宜，所贵保初终。缅怀见素翁，进退何从容。盛名难久居，林壑寄幽踪。幸兹返初服，云岑老相从。
复回省城待报幽中书怀·其二
作者：郑岳
朝代：明

一气播洪钧，万物各有适。予生亦岂徒，知命奚戚戚。轩冕傥来物，去去无复惜。抗志本不高，末路嗟局蹐。从今谢樊笼，遥空振六翮。
夏日山中杂咏二首
作者：郑岳
朝代：明

陇上新开百荔庄，交枝接叶覆茆堂。青林结实殊稀少，应笑山人岁计荒。荒郊无雨再经旬，豆叶禾苗赤色新。宴坐树阴犹觉暑，田中更有踏车人。
夏日山中杂咏二首·其一
作者：郑岳
朝代：明

陇上新开百荔庄，交枝接叶覆茆堂。青林结实殊稀少，应笑山人岁计荒。
夏日山中杂咏二首·其二
作者：郑岳
朝代：明

荒郊无雨再经旬，豆叶禾苗赤色新。宴坐树阴犹觉暑，田中更有踏车人。
夏日林以吉中丞过访梅庄
作者：郑岳
朝代：明

静对青山日转迟，多君枉驾话襟期。午炊送米城中至，露坐传杯月下移。数亩退耕閒旷地，十年归卧太平时。人生止足真堪乐，蜗角输嬴总不知。
夏日梅陇杂咏二首
作者：郑岳
朝代：明

树杂常遮日，墙低不碍风。高眠三伏静，宴坐一尘空。齿豁仍愁痛，鬓疏更觉蓬。渭滨老渔钓，无意梦非熊。地旷无拘碍，林虚转寂寥。蛛丝悬近户，鸟语隐深条。多病依农亩，馀生荷圣朝。独惭无厚德，閒福恐难消。
夏日梅陇杂咏二首·其一
作者：郑岳
朝代：明

树杂常遮日，墙低不碍风。高眠三伏静，宴坐一尘空。齿豁仍愁痛，鬓疏更觉蓬。渭滨老渔钓，无意梦非熊。
夏日梅陇杂咏二首·其二
作者：郑岳
朝代：明

地旷无拘碍，林虚转寂寥。蛛丝悬近户，鸟语隐深条。多病依农亩，馀生荷圣朝。独惭无厚德，閒福恐难消。
夜宿月峰兰若
作者：郑岳
朝代：明

道心常自适，尘界讵能迷。榆景偶多暇，禅林时一栖。钟声风断续，树影月高低。万有皆虚寂，晴窗闻晓鸡。
大司空林公归荣
作者：郑岳
朝代：明

四序有代谢，卷舒惟其时。达人戒止足，宠禄岂足縻。结发事明君，誓竭股肱为。服官历中外，积誉日以驰。抚摩育群生，斩刈平诸夷。文武时并用，岭海恬以熙。宸衷眷劳绩，平土陟攸司。累章不得谢，卧家复恳辞。玺书重褒慰，廉退乃其宜。舆夫并月俸，优老恩复滋。桑榆延馀晖，山水发幽姿。锄荒步层曲，抱杖临清池。泉山诸老翁，还往良无期。衣缨倾洛社，风流将在兹。
天津纪胜
作者：郑岳
朝代：明

万国舟航会，诸河渤澥通。星躔环极北，兵卫控京东。人逐鱼盐利，天开形势雄。时平仍设戒，永不动戈戎。
奉候林见素都宪平蜀寇致仕三首
作者：郑岳
朝代：明

洪都通驿使，庐阜候仙舟。一水遥相望，群山独对愁。交情怜白首，归兴忆沧洲。身退功成日，川江正急流。国步艰难日，天书趣赴时。金牛新战垒，白帝旧城池。羽檄申严令，铙歌杂雅词。乖崖留像处，聊慰蜀人思。幕府功频上，骚坛兴每登。江摇青嶂影，树入碧云层。阵法依诸葛，诗篇出少陵。苍崖看墨迹，长忆汉中丞。
奉候林见素都宪平蜀寇致仕三首·其一
作者：郑岳
朝代：明

洪都通驿使，庐阜候仙舟。一水遥相望，群山独对愁。交情怜白首，归兴忆沧洲。身退功成日，川江正急流。
奉候林见素都宪平蜀寇致仕三首·其三
作者：郑岳
朝代：明

幕府功频上，骚坛兴每登。江摇青嶂影，树入碧云层。阵法依诸葛，诗篇出少陵。苍崖看墨迹，长忆汉中丞。
奉候林见素都宪平蜀寇致仕三首·其二
作者：郑岳
朝代：明

国步艰难日，天书趣赴时。金牛新战垒，白帝旧城池。羽檄申严令，铙歌杂雅词。乖崖留像处，聊慰蜀人思。
奉简汪閒斋少宰
作者：郑岳
朝代：明

多年结屋山中卧，底事移家更入城。大隐无心仍避俗，幽居何地可逃名。朝端佐理谁耆旧，海内论心此弟兄。迢递访君还不遇，闽山楚水重为情。
奉赠蒋师相敬所致仕归湘源兼简令兄大司徒二首
作者：郑岳
朝代：明

力辞机柄遂归田，朝野相看意惘然。直节旧尝称宋璟，抗言终不负伊川。三孤望重台阶正，八座官高棣萼联。相业都归嘉靖诏，他年信史有遗编。椿津未老并遗荣，禄赐便蕃荷圣明。道在行藏均化俗，功留宗社更完名。黄扉粉署当年梦，碧水丹山此日盟。潞国平章还故事，未应畎亩便忘情。
奉赠蒋师相敬所致仕归湘源兼简令兄大司徒二首·其一
作者：郑岳
朝代：明

力辞机柄遂归田，朝野相看意惘然。直节旧尝称宋璟，抗言终不负伊川。三孤望重台阶正，八座官高棣萼联。相业都归嘉靖诏，他年信史有遗编。
奉赠蒋师相敬所致仕归湘源兼简令兄大司徒二首·其二
作者：郑岳
朝代：明

椿津未老并遗荣，禄赐便蕃荷圣明。道在行藏均化俗，功留宗社更完名。黄扉粉署当年梦，碧水丹山此日盟。潞国平章还故事，未应畎亩便忘情。
安肃南出有刘伶墓碑
作者：郑岳
朝代：明

鹿车一壶酒，荷锸以自随。云死即为埋，旷达不可羁。如何此墟曲，有冢高累累。刻石纪道旁，无乃好事为。沈酣弃礼法，车服焉得维。遭危故有托，举世人莫窥。苦节多湮没，怪尔名独垂。
定兴行台
作者：郑岳
朝代：明

赤县层城列羽旄，往来车马日劳劳。水流北去天河近，山拱西来禁阙高。长路强驱心已倦，清秋怅望首重搔。满篝禾黍斜阳外，何处春讴对浊醪。
客路
作者：郑岳
朝代：明

客路经行处，今还识旧津。短篷悬暮雨，断雁没秋旻。草土六年梦，乾坤一罪人。麦舟怀往事，惆怅泪沾巾。
宿东林寺
作者：郑岳
朝代：明

冉冉秋霜鬓脚斜，驻颜何处觅丹砂。去来世界生生话，开落空门岁岁花。卓锡泉清通地脉，芙蓉峰秀削天葩。山僧莫讶尘容别，白帽青筇迹未赊。
宿大安驿次壁间林利瞻方伯韵
作者：郑岳
朝代：明

肩舆轧轧入闽关，尽笑先生鬓发斑。纵浪孤舟终抵岸，倦飞高鸟独还山。病来转觉风情减，老去深知世路艰。水陆劳劳犹未了，林间打坐是真閒。
宿弘慈寺
作者：郑岳
朝代：明

暝色下城闉，禅关隔素尘。竹枯含旧冻，梅放漏先春。臧否从时论，行藏识古人。羁栖犹未定，瞑坐养吾真。
宿石泉寺修先墓感怀二首
作者：郑岳
朝代：明

石泉旧名寺，废坠亦堪哀。岩桂春开落，溪云日去来。基荒选佛阁，草没雨花台。世界归空寂，乾坤几劫灰。曲涧依高坂，荒墟带远林。封培六世垄，跋涉两山岑。湖海多年梦，松楸此日心。昊天何可极，老泪洒衣襟。
宿石泉寺修先墓感怀二首·其一
作者：郑岳
朝代：明

石泉旧名寺，废坠亦堪哀。岩桂春开落，溪云日去来。基荒选佛阁，草没雨花台。世界归空寂，乾坤几劫灰。
宿石泉寺修先墓感怀二首·其二
作者：郑岳
朝代：明

曲涧依高坂，荒墟带远林。封培六世垄，跋涉两山岑。湖海多年梦，松楸此日心。昊天何可极，老泪洒衣襟。
宿蒜岭驿书怀二首
作者：郑岳
朝代：明

信宿人还去，乾坤此驿亭。皇华随处转，羲驭为谁停。鸟带林光夕，云含海气腥。南归犹倥偬，何日谢山灵。冠冕惭吾分，劳生亦此官。皇图多远略，世路乏清欢。毒雾迷闽岭，惊雷下建滩。经过虽已惯，犹遣壮心寒。
宿蒜岭驿书怀二首·其一
作者：郑岳
朝代：明

信宿人还去，乾坤此驿亭。皇华随处转，羲驭为谁停。鸟带林光夕，云含海气腥。南归犹倥偬，何日谢山灵。
宿蒜岭驿书怀二首·其二
作者：郑岳
朝代：明

冠冕惭吾分，劳生亦此官。皇图多远略，世路乏清欢。毒雾迷闽岭，惊雷下建滩。经过虽已惯，犹遣壮心寒。
宿高良山和赵栗夫提学韵
作者：郑岳
朝代：明

一径纡回万竹深，招提隐隐独追寻。溪山是处供青眼，猿鹤他年识素心。岩陡树枝常倒下，檐虚峰势只平临。客途荏苒春将暮，坐对莺花忆故林。
寄赠彭元岳佥宪致仕
作者：郑岳
朝代：明

覆鹿悠悠梦已醒，移文深谢草堂灵。莲峰径绕来求仲，木榻年深坐管宁。拄杖谩扶头未白，故山惯见眼犹青。茅斋静闭横塘上，还把馀閒注鹤经。
寓建宁玉清观次杨恒叔太仆韵三首
作者：郑岳
朝代：明

浩荡春流没岸沙，停桡上宿羽人家。云间宝刹三清界，洞口碧桃千树花。虚阁坐馀神顿爽，危栏倚遍兴犹赊。长空薄晚雨新歇，烂熳晴光映彩霞。窗悬石溜径浮沙，洞里神仙别有家。玄圃开云深种玉，丹崖向日更移花。天垂碧野千峰绕，路隔红尘一水赊。昨夜殷雷送山雨，半溪新涨浸红霞。上番新竹已穿沙，不用垣篱也是家。松径昼长清鹤梦，石坛春煖积苔花。笙箫缥缈彩云净，鸡犬飞升白日赊。便欲弃家从羽客，栖真此地饱餐霞。
寓建宁玉清观次杨恒叔太仆韵三首·其一
作者：郑岳
朝代：明

浩荡春流没岸沙，停桡上宿羽人家。云间宝刹三清界，洞口碧桃千树花。虚阁坐馀神顿爽，危栏倚遍兴犹赊。长空薄晚雨新歇，烂熳晴光映彩霞。
寓建宁玉清观次杨恒叔太仆韵三首·其三
作者：郑岳
朝代：明

上番新竹已穿沙，不用垣篱也是家。松径昼长清鹤梦，石坛春煖积苔花。笙箫缥缈彩云净，鸡犬飞升白日赊。便欲弃家从羽客，栖真此地饱餐霞。
寓建宁玉清观次杨恒叔太仆韵三首·其二
作者：郑岳
朝代：明

窗悬石溜径浮沙，洞里神仙别有家。玄圃开云深种玉，丹崖向日更移花。天垂碧野千峰绕，路隔红尘一水赊。昨夜殷雷送山雨，半溪新涨浸红霞。
寓苏州送张文相宰潮阳
作者：郑岳
朝代：明

十年朋旧叹晨星，邂逅他乡眼倍明。风雪吴门三日话，江湖魏阙百年情。乱山雨色连乡郡，列宿晴光动海城。到日潮阳春正好，绿阴羸马课农耕。
寓陜城恭值万寿圣节谨致颂祝
作者：郑岳
朝代：明

衣冠望阙再山呼，紫气祥光满旧都。卜世更过周历数，统天何啻汉舆图。遥持宪节违仙仗，忽忆穹班近御炉。万里天颜应咫尺，独惭金鉴进忠谟。
寿乔白岩太宰六十
作者：郑岳
朝代：明

圣代中兴日，苍生望治辰。洛龟方启禹，嵩岳复生申。鱼水君臣会，乾坤雨露新。百寮资楷范，四海望衡钧。峻秩登黄阁，清光切紫宸。冠裳成雅集，庚甲度初巡。禁里春如海，朝端鬓未银。愿天终祐国，永锡老成人。
寿杨邃庵阁老七十
作者：郑岳
朝代：明

黄阁解机柄，青山娱岁时。君王曾幸处，草木自恩私。存问勤中使，名声播远夷。郑均仍赐禄，裴相重贻资。礼乐河汾教，丹青洛社仪。平章年九十，潞国有前期。
幽居公署书怀
作者：郑岳
朝代：明

咄咄日书空，祸阶嘅伊始。蚁穴昔何微，溃川浩无涘。数至谅难违，修身以顺俟。明夷古所悲，演易在羑里。厉贞乃终吉，斋心悟玄理。溪壑绝险巇，千仞犹可穷。人心如其面，谈笑伏兵戎。田灌平生交，杯酒不相容。魏其力解纷，乃并遭祸凶。往事昧明训，邈哉廉蔺踪。鹬蚌久相持，渔人并收功。平生相倾慕，会合意何敦。相期振颓靡，抚心悯元元。如何自猜忌，枝叶伤同根。川洛搆党祸，善类鲜安存。王导仇伯仁，千载抱烦冤。古来同叹息，弃置复何言。鸦鸟栖前楹，哑哑动哀鸣。须臾双鹊呼，下上如有营。既忧还复喜，徒乱羁旅情。毁誉随爱憎，吉凶竟难凭。聩聩绝聪听，冥心游太清。
幽居公署书怀·其一
作者：郑岳
朝代：明

咄咄日书空，祸阶嘅伊始。蚁穴昔何微，溃川浩无涘。数至谅难违，修身以顺俟。明夷古所悲，演易在羑里。厉贞乃终吉，斋心悟玄理。
幽居公署书怀·其三
作者：郑岳
朝代：明

平生相倾慕，会合意何敦。相期振颓靡，抚心悯元元。如何自猜忌，枝叶伤同根。川洛搆党祸，善类鲜安存。王导仇伯仁，千载抱烦冤。古来同叹息，弃置复何言。
幽居公署书怀·其二
作者：郑岳
朝代：明

溪壑绝险巇，千仞犹可穷。人心如其面，谈笑伏兵戎。田灌平生交，杯酒不相容。魏其力解纷，乃并遭祸凶。往事昧明训，邈哉廉蔺踪。鹬蚌久相持，渔人并收功。
幽居公署书怀·其四
作者：郑岳
朝代：明

鸦鸟栖前楹，哑哑动哀鸣。须臾双鹊呼，下上如有营。既忧还复喜，徒乱羁旅情。毁誉随爱憎，吉凶竟难凭。聩聩绝聪听，冥心游太清。
广视堂题汤完之宪长卷
作者：郑岳
朝代：明

倚空长啸忆孙登，泽国风光老客情。天尽平芜吟里望，风回极浦坐来声。烟岚掩映山长暝，鹳鹊翻飞雨乍晴。两月一临殊未惬，簿书不碍长官清。
度关山
作者：郑岳
朝代：明

昔闻关山险，今作关山行。登危复盘曲，十步始一平。秋潦混泥途，崖石乱纵横。仄径俯颓坡，仆马度凌兢。薄暮至绝巅，天地划开明。飘风吹暝色，凛然寒气凝。慨念兹川岳，设险辅秦京。时危资窃据，历代纷战争。昌时久混一，六合且休兵。凭高一舒啸，缅怀千载情。
度分水关二首
作者：郑岳
朝代：明

泉声鸟语隔溪闻，楚越封疆此际分。老眼欲穷闽海望，午风吹散陇头云。计偕当日此攀跻，曾有狂词岭上题。治策山河成漫语，千峰秋色夕阳西。
度分水关二首·其一
作者：郑岳
朝代：明

泉声鸟语隔溪闻，楚越封疆此际分。老眼欲穷闽海望，午风吹散陇头云。
度分水关二首·其二
作者：郑岳
朝代：明

计偕当日此攀跻，曾有狂词岭上题。治策山河成漫语，千峰秋色夕阳西。
弋溪访汪石潭宗卿途中有作
作者：郑岳
朝代：明

迂程百里访夫君，层碧楼高隐白云。山径肩舆行窈窕，风花衣袖度氤氲。师丹典礼谁同议，苏轼文章世共闻。黄阁论思需旧学，即看玉帛贲江濆。
德州遇王时行大参夜话
作者：郑岳
朝代：明

十日行舟离帝里，一宵秉烛对乡人。足音何啻闻空谷，星彩还应照近邻。贾傅早能轻利达，范公元亦起孤贫。迂疏老我归林壑，伫望来贤意最真。
憩常思岭用壁间韵
作者：郑岳
朝代：明

常思岭上驻征轺，三日归程觉尚遥。衰疾久悬乡土梦，迂疏无补圣明朝。石岩雨过云犹湿，海国秋深草未彫。愿得四封无一事，不妨拂枕卧山椒。
招社友游梅陇
作者：郑岳
朝代：明

梅陇昔年曾枉驾，山川草木倍光辉。里祠临水增新构，石径移墙辟旧闱。共喜筋骸犹健浪，况堪时节正芳菲。木兰倚棹须乘兴，汛扫茆堂望翠微。
拟古何处难忘酒二首
作者：郑岳
朝代：明

何处难忘酒，春风欲暮时。虫鱼荒素业，钟鼎负前期。白社风烟古，沧洲药草滋。此时无一盏，奚以慰支离。何处难忘酒，间关世路难。虚名惭海内，孤迹滞江干。燕避重帘远，花经宿雨残。此时无一盏，寂寞对谁看。
拟古何处难忘酒二首·其一
作者：郑岳
朝代：明

何处难忘酒，春风欲暮时。虫鱼荒素业，钟鼎负前期。白社风烟古，沧洲药草滋。此时无一盏，奚以慰支离。
拟古何处难忘酒二首·其二
作者：郑岳
朝代：明

何处难忘酒，间关世路难。虚名惭海内，孤迹滞江干。燕避重帘远，花经宿雨残。此时无一盏，寂寞对谁看。
挽故守潘公舜弦
作者：郑岳
朝代：明

别郡初传讣，因风远寄悲。检田民不扰，判案吏难欺。叔度来时颂，何公去后思。千年舆论定，名宦列高祠。
挽王存敬郡公
作者：郑岳
朝代：明

海内名流少，嗟公又梦楹。飘零千里道，恸哭万家城。山谷留诗句，乖厓足治声。棠梨花发处，南国有遗情。
挽王廷玉乃父
作者：郑岳
朝代：明

岂无死绥志，恸哭向阴山。失险六师破，冒围一士还。仪床衣尚赤，墓道草空斑。边衅何人启，忠魂绕汉关。
新安县即函谷关也其地阨塞秦东面以制诸侯故于此设镇
作者：郑岳
朝代：明

雄关重锁三秦地，隘道曾摧六国师。今日驿亭从夜度，却非齐客学鸡时。
新岭望壶山
作者：郑岳
朝代：明

凌晨登绝岭，遥见八壶青。屹立撑霄汉，盘回障渤溟。为谁还作怪，笑我亦钟灵。精舍依深麓，相期在暮龄。
方松厓出殡感伤
作者：郑岳
朝代：明

六桂传芳韵，二难振羽仪。平生多节槩，吾道有光辉。十里佳城在，三生旧话非。客途曾梦我，迢递劝君归。
春仲邀社友宿梅陇晨登壶山有作
作者：郑岳
朝代：明

扶桑东望日晖晖，促仆晨装捲毳衣。沧海纵观情浩渺，丹峰遥上思翻飞。祇园地冷树方发，膏雨春悭云已归。岂待冥搜穷物理，即从高旷识天机。
春夜不寐
作者：郑岳
朝代：明

耿耿意何如，疏灯四壁虚。风波淹异域，花竹忆吾庐。雨洒残更断，寒消积雪馀。悠然忘世念，一枕到华胥。
春寒次吴东湖献臣韵
作者：郑岳
朝代：明

骤雨颠风并作寒，搅回旅梦倍辛酸。春深南国身犹系，客对东湖迹未单。无数杨花笼几砚，斩新竹笋荐杯盘。从来拂意皆佳境，谩悔当年不挂冠。
春日山中杂咏三首
作者：郑岳
朝代：明

避俗寻幽壑，度閒课小诗。城中消息断，林下起居迟。农事邻翁话，机心野鹤知。峰头云忽变，薄暮雨来时。一春常苦旱，入夏望犹悭。薄午雷方震，通宵雨未阑。溪流分远碧，草色变新斑。田父驱牛出，檐鸠唤妇还。岁俭人方困，春深力未齐。平洋初插莳，高陇欲翻犁。雨色连村暗，檐声入户低。丰年兹可卜，满意是山栖。
春日山中杂咏三首·其一
作者：郑岳
朝代：明

避俗寻幽壑，度閒课小诗。城中消息断，林下起居迟。农事邻翁话，机心野鹤知。峰头云忽变，薄暮雨来时。
春日山中杂咏三首·其三
作者：郑岳
朝代：明

岁俭人方困，春深力未齐。平洋初插莳，高陇欲翻犁。雨色连村暗，檐声入户低。丰年兹可卜，满意是山栖。
春日山中杂咏三首·其二
作者：郑岳
朝代：明

一春常苦旱，入夏望犹悭。薄午雷方震，通宵雨未阑。溪流分远碧，草色变新斑。田父驱牛出，檐鸠唤妇还。
春日梅陇书事
作者：郑岳
朝代：明

步屣仍扶杖，抛书独凭阑。凝烟迷野望，积雨酿春寒。麦陇抽新绿，花枝缀渥丹。韶华不觉换，犹作去年看。
春日泛舟木兰二首
作者：郑岳
朝代：明

南郭晓初霁，维舟曲岸傍。踏青林莽净，修禊水云长。汀雾晴犹湿，潭花落更香。木兰知不远，渔唱隔沧浪。萝径登溪阁，凭虚一啸吟。鸟声林屋迥，树色石坛深。春晚催农事，人间养道心。绝胜风雪夜，迢递访山阴。
春日泛舟木兰二首·其一
作者：郑岳
朝代：明

南郭晓初霁，维舟曲岸傍。踏青林莽净，修禊水云长。汀雾晴犹湿，潭花落更香。木兰知不远，渔唱隔沧浪。
春日泛舟木兰二首·其二
作者：郑岳
朝代：明

萝径登溪阁，凭虚一啸吟。鸟声林屋迥，树色石坛深。春晚催农事，人间养道心。绝胜风雪夜，迢递访山阴。
晓发建溪
作者：郑岳
朝代：明

夜雨添新涨，傍舟与岸齐。漫滩浮乱石，叠嶂夹危溪。夷险心无累，行藏道岂迷。故园觉清旷，更好结幽栖。
晓行茶洋怀恒叔太仆
作者：郑岳
朝代：明

建溪南下接炎荒，八月霜飞草未黄。乱石滩头横剑戟，幽泉石罅奏笙簧。轻帆破浪回旋疾，陡径开云应接忙。却忆陶园隐君子，卧看海日上扶桑。
晚秋社会溪阁二首
作者：郑岳
朝代：明

溪阁重游地，秋光欲尽时。石崖悬瘦影，岩桂媚幽姿。野阔云俱敛，波深鸟独知。黄家有盆树，向晚看尤奇。胜游成屡约，俗事苦相妨。叠石横沙渚，清溪进野航。稻香仍候雨，木落始知霜。节物时时变，难禁鬓发苍。
晚秋社会溪阁二首·其一
作者：郑岳
朝代：明

溪阁重游地，秋光欲尽时。石崖悬瘦影，岩桂媚幽姿。野阔云俱敛，波深鸟独知。黄家有盆树，向晚看尤奇。
晚秋社会溪阁二首·其二
作者：郑岳
朝代：明

胜游成屡约，俗事苦相妨。叠石横沙渚，清溪进野航。稻香仍候雨，木落始知霜。节物时时变，难禁鬓发苍。
暮春社会东山樵舍
作者：郑岳
朝代：明

樵舍东山近，僧岩北郭深。多时成契阔，晦日试登临。春暮花争发，林深鸟一吟。尘寰应迥隔，聊共涤烦襟。
暮春邀社友游东山
作者：郑岳
朝代：明

老至光阴同转毂，今日难将明日卜。改岁几何忽暮春，一夜狂风花渐落。东山樵舍岩窦幽，十里青山斜带郭。苍松偃蹇石崚嶒，际海东南尽一目。杖屦乘閒试共登，坐听鸟声歌伐木。蔬盘草草亦易办，糟床夜注酒初漉。家有肥鹅不敢宰，巨觥满引罚颇酷。
曲江雁塔
作者：郑岳
朝代：明

曲江断流水，雁塔突层空。一代豪华地，千秋怅望中。荒阶晴积藓，阴洞昼生风。俯仰无穷事，青冥一断鸿。
曹氏园亭阻雨杂咏
作者：郑岳
朝代：明

地僻人踪断，亭幽鹤梦长。繁花交短径，瘦竹倚巍墙。信宿情犹恋，平生意敢忘。辛勤三十载，无计办山庄。
月峰寺次见素韵送陈惟浚正郎时谪戍过此
作者：郑岳
朝代：明

溪声寒潏潏，峰影昼沈沈。落日孤臣泪，疏砧故国心。江村竹叶酒，野寺木绵衾。邂逅缘非偶，山川幸一临。
望终南山
作者：郑岳
朝代：明

行台临渭水，隐几对终南。面势殊轩豁，晴光更蔚蓝。凭高穷陇蜀，设险带崤函。异产饶金石，明堂具槚楠。韩诗尝竞态，边径独贻惭。累代皇图改，明时圣泽覃。霜华群物肃，秋气万峰含。独往情何剧，端居意每贪。烟尘凝远眺，岩谷阻幽探。拟逐仙人住，还从石丈参。山灵遥谢客，蕙径请回骖。
朱必东马子莘二侍御过访蒲坂别业
作者：郑岳
朝代：明

芳郊杂树草堂深，忽枉仙舟李郭临。别制衣巾无俗调，幽居畎亩有馀心。喜看秧稻千家绿，倦坐榕冈十里阴。正好剧谈愁别去，空庭月色对谁吟。
李大理仲阳邀游白水塘夜宿泛波楼有作
作者：郑岳
朝代：明

开轩临北渚，见月上东溟。爽气生衣袂，清光溢户庭。映空塘水白，隔岸海峰青。夜静微波起，浮槎犯斗星。
李长者庙
作者：郑岳
朝代：明

风日佳晴每作期，扁舟与客泛南陂。望洋却念挥金日，符谶曾闻插竹时。泽国桑麻成乐土，岁时俎豆重新祠。苍茫烟水前村暮，倚杖溪头读旧碑。
杏林春意歌赠方在渊
作者：郑岳
朝代：明

学书费纸医费人，坡翁此言意苦真。脉经素问眼未识，阴阳表里何由陈。匕剂试投违脉理，虚词恐喝惊人耳。俗方幸售责厚酬，剪剪逐利活妻子。焚券几人如宋清，偶收寸效浪传名。视㿂洗髓自神术，三折肱后业始精。方君家世本业儒，孔颜读罢读灵枢。丹溪东垣及仲景，颇窥堂奥哜其腴。原病检方非草草，小阮并驱名更早。四方延置不辞劳，立起沈疴济阏夭。董公种杏昔成林，今无其地有其心。一腔生意何曾息，起死回生泽物深。峰湖落笔为传写，幅图把玩春盈野。素翁斫地为长歌，一乡二妙天所假。我生蒲柳质最微，年未及迈气先衰。眼昏足疲齿摇动，时借药力强支持。葛巾幸尔谢世局，习静山中欲辟谷。六经糟粕徒劳神，枕中鸿宝得奇术。得奇术，能驻颜。金丹九还火候足，君看他日生羽翰。
杨烈妇
作者：郑岳
朝代：明

白晰名家女，婉娩娴壸仪。二十嫁君家，与君相唱随。君志在青云，偃蹇未得施。一朝赍恨殁，弃妾忽若遗。薄命丧所天，何用此生为。九原会相从，瞑目甘如饴。尊嫜相慰藉，岂不念恩私。岁月方悠悠，世路亦多歧。一死吾事毕，此心良不欺。吁嗟烈妇操，千载名永垂。
林竹田司空自予蒙难屡为救解兹过洪都挈予妻子同归感而有作
作者：郑岳
朝代：明

司空并乡国，弱岁挹光仪。意义重相许，肝胆不复疑。名位日以崇，讵肯忘贱微。临难力相拯，千里归厚遗。萦纡枉川陆，为我解累羁。举家脱虎口，相将返柴扉。深衷怀感激，不觉涕交颐。时情转盼异，古道谁复持。祁奚免叔向，岂为平生私。高情激千古，流俗安足希。
林见素出殡感伤二首
作者：郑岳
朝代：明

云庄还旧隐，寿水复新阡。宅兆青山改，精灵白日悬。乾坤收正气，朝野失名贤。身后无遗表，恩波隔九泉。乔岳颓乡望，悲风动士林。三孤酬晚遇，再疏遂初心。归老同投笏，论文每盍簪。追思丽泽处，执绋泪沾襟。
林见素出殡感伤二首·其一
作者：郑岳
朝代：明

云庄还旧隐，寿水复新阡。宅兆青山改，精灵白日悬。乾坤收正气，朝野失名贤。身后无遗表，恩波隔九泉。
林见素出殡感伤二首·其二
作者：郑岳
朝代：明

乔岳颓乡望，悲风动士林。三孤酬晚遇，再疏遂初心。归老同投笏，论文每盍簪。追思丽泽处，执绋泪沾襟。
林都宪翠庭邀游南山登高陇历诸名胜有作
作者：郑岳
朝代：明

城郭风尘满，篮舆远追寻。崎岖历田埂，转望凤山岑。松柏翳原野，中有大夫林。敛衽肃下拜，廉退昔所钦。山川莽回护，佳气郁以深。东冈列僧舍，楼阁散清阴。推窗延远景，啜茗涤烦襟。拜亭倍虚敞，深树响鸣琴。时平偃兵革，禾黍复森森。吾侪幸无事，及兹盍朋簪。清欢杂嘲笑，美酒时共斟。岁月岂久待，騄骥已骎骎。畴能究缘业，且谐尘外心。
梅峰小隐奉招会友
作者：郑岳
朝代：明

香山与洛滨，结社独名世。齿德相推致，名位岂暇计。标望重一时，文采照来裔。吾侪步世途，投老脱羁系。丘园多暇日，高踪良足继。俯仰愧前修，欲举旋复替。友泉亦何为，超忽远行诣。人事叹多忤，天机窈难契。及时且为欢，荏苒岁将逝。篱菊寒始花，幽香杂兰桂。眷兹举一觞，梅峰扫荒翳。真率循前规，山堂登琐细。诘朝幸早临，焚香候舆隶。
梅陇山门安扁感事
作者：郑岳
朝代：明

羡门缔结已多年，新扁门楣翰墨鲜。沧海久离名利迹，青丘真结死生缘。静中观化物皆幻，老至归全人亦仙。不用高楼重竖表，路人惟识茂陵阡。
棘寺后轩芍药盛开邀诸同寅小酌
作者：郑岳
朝代：明

棘台当昼永，药圃过春残。对客偶多兴，凭轩一试看。蛾眉分黛绿，鹤顶妒琼丹。开落年年事，芳根阅岁寒。
楚城端午吊古
作者：郑岳
朝代：明

屈子力扶楚，怀王误信秦。浴兰传旧俗，包黍荐明神。奇字终投阁，谀文独美新。反骚空有赋，千古愧累臣。
榕台
作者：郑岳
朝代：明

过眉方竹杖，扶醉上榕台。万木横空绕，群峰到海回。桑麻怀栗里，笙鹤隐蓬莱。结社谁同调，白莲花正开。
次前韵送陈山人还莆
作者：郑岳
朝代：明

素纸落云烟，书名动四筵。卜居元共巷，别路已经年。逸少笼鹅兴，公孙舞剑篇。古碑随处见，笔意更清圆。
次翠庭折柬招饮韵
作者：郑岳
朝代：明

泥雨愁方困，缄书喜见招。亭台荒积藓，松桂发新条。有酒须倾倒，无诗恐寂寥。慇勤催早赴，语仆戒晨朝。
正德辛巳再起巡抚江西书怀
作者：郑岳
朝代：明

十年落迹旧溪山，漱石眠云秖一閒。黄纸到门翻局促，白头临事重疏顽。别怀况值三秋候，感遇真超百代间。谩向夕阳问飞鸟，迥凌霄汉几时还。
武功阻雨呈康德涵状元三首
作者：郑岳
朝代：明

雍原临古邑，信宿雨淹留。树色沈官舍，溪声傍驿楼。懒吟翻旧稿，暝坐拥重裘。嘉客能相过，开樽一散忧。雨色终朝暝，空堂望眼孤。诗篇传候吏，鸡黍戒行廚。慷慨谈时事，迂疏愧腐儒。修翰飞不尽，万里睇云衢。关辅多英俊，抡魁迥不凡。清樽延款语，细雨湿征衫。绝粒离烟火，行空脱辔衔。西归仍有约，拉我访云岩。
武功阻雨呈康德涵状元三首·其一
作者：郑岳
朝代：明

雍原临古邑，信宿雨淹留。树色沈官舍，溪声傍驿楼。懒吟翻旧稿，暝坐拥重裘。嘉客能相过，开樽一散忧。
武功阻雨呈康德涵状元三首·其三
作者：郑岳
朝代：明

关辅多英俊，抡魁迥不凡。清樽延款语，细雨湿征衫。绝粒离烟火，行空脱辔衔。西归仍有约，拉我访云岩。
武功阻雨呈康德涵状元三首·其二
作者：郑岳
朝代：明
体裁：五言律诗

雨色终朝暝，空堂望眼孤。诗篇传候吏，鸡黍戒行厨。慷慨谈时事，迂疏愧腐儒。修翰飞不尽，万里睇云衢。
武功阻雨呈康德涵状元三首·其二
作者：郑岳
朝代：明

雨色终朝暝，空堂望眼孤。诗篇传候吏，鸡黍戒行廚。慷慨谈时事，迂疏愧腐儒。修翰飞不尽，万里睇云衢。
武夷
作者：郑岳
朝代：明

武夷几度负清游，此日溪头访钓舟。病骨秋深持榼去，好山日晚为诗留。苍崖天削群峰异，瑶草云迷小洞幽。消息虹桥何足问，人间信此是丹丘。
汝宁道中遇雪呈蒋升之太守
作者：郑岳
朝代：明

畿甸一冬愁少雪，飞沙满地麦苗稀。黄河南渡春犹浅，始见郊原白雪飞。
江行即事二首
作者：郑岳
朝代：明

闽江江水恶，一岁九经过。近午雾方散，中流石更多。渔樵荒旧路，豺虎据深窝。最念沿江戍，天寒独枕戈。荏苒岁云暮，天涯腊月初。梦中乡路远，病里鬓毛疏。水落滩逾险，瘴深草未除。独怜梅树发，偏近野人居。
江行即事二首·其一
作者：郑岳
朝代：明

闽江江水恶，一岁九经过。近午雾方散，中流石更多。渔樵荒旧路，豺虎据深窝。最念沿江戍，天寒独枕戈。
江行即事二首·其二
作者：郑岳
朝代：明

荏苒岁云暮，天涯腊月初。梦中乡路远，病里鬓毛疏。水落滩逾险，瘴深草未除。独怜梅树发，偏近野人居。
汤阴羑里文王庙
作者：郑岳
朝代：明

商辛肆淫虐，诸侯多就诛。西周秉臣节，亦乃遭囚拘。忧思郁以深，默焉悟玄虚。羲画阐幽秘，至理谅无馀。天地岂不宽，臣迹不敢踰。日月岂不明，君怒或可舒。进女事解脱，迁史何其诬。
沈休翁移诗见寄依韵和答
作者：郑岳
朝代：明

郢城白雪入诗寒，野水閒云意绪宽。宾馆夜移听雨榻，钓船晴拂相风竿。太丘旧德终回俗，神武先几早挂冠。八十年来精力在，远烦诗札报平安。
泰陵望引哀歌
作者：郑岳
朝代：明

山陵功已奏，仪卫出都城。万姓惊相吊，千官泣从行。云寒移羽葆，风惨杂金钲。天道凭谁问，人方倚太平。统极乾坤正，垂衣十八年。雷霆威不失，日月照无偏。玉几传遗训，乌号哭御筵。中兴还有颂，千载播瑶编。孝道追虞舜，宽仁过汉文。屡蠲天下赋，深却四夷勋。郊庙精禋格，宫闱问寝勤。大臣时赐对，左右不曾闻。十载沾微禄，君恩大造同。迂狂曾有疏，奔走竟无功。遗诏江湖外，行舟雨雪中。伤心违执绋，涕泪洒悲风。
泰陵望引哀歌·其一
作者：郑岳
朝代：明

山陵功已奏，仪卫出都城。万姓惊相吊，千官泣从行。云寒移羽葆，风惨杂金钲。天道凭谁问，人方倚太平。
泰陵望引哀歌·其三
作者：郑岳
朝代：明

孝道追虞舜，宽仁过汉文。屡蠲天下赋，深却四夷勋。郊庙精禋格，宫闱问寝勤。大臣时赐对，左右不曾闻。
泰陵望引哀歌·其二
作者：郑岳
朝代：明

统极乾坤正，垂衣十八年。雷霆威不失，日月照无偏。玉几传遗训，乌号哭御筵。中兴还有颂，千载播瑶编。
泰陵望引哀歌·其四
作者：郑岳
朝代：明

十载沾微禄，君恩大造同。迂狂曾有疏，奔走竟无功。遗诏江湖外，行舟雨雪中。伤心违执绋，涕泪洒悲风。
淇县有殷三仁祠将至卫辉有殷太师比干墓庙
作者：郑岳
朝代：明

秋黍何离离，驱马登殷墟。孟门与太行，左右相萦纡。狡童不我好，万乘为独夫。图任惟奸回，亲贤反见疏。矢心各自靖，揆道岂云殊。埋骨邈千年，庙貌犹古初。孔圣赞一词，永与天壤俱。
淇县道中
作者：郑岳
朝代：明

一雨炎歊净，轻阴匝柳堤。津亭流乱水，辙迹陷深泥。馀润宁翻井，荒原尽举犁。农家休叹晚，犹及饷蒸藜。
清水道中
作者：郑岳
朝代：明

百里关山隔，千林气候分。霜华飞冉冉，木叶坠纷纷。日照云根湿，溪回草气芬。涧泉流细响，雨过更堪闻。
游侠篇
作者：郑岳
朝代：明

战国贵公子，孟尝最称贤。食禄儗万乘，养士满三千。鸡鸣与狗盗，生死同周旋。信誓重然诺，服御斗芳妍。一言偶合意，不惜千金捐。后宫出绮丽，歌舞醉华筵。昼夜务经营，力折王公权。杀人报睚眦，道路不敢言。颓风一以开，延蔓弥八埏。汉网方疏阔，吞舟漏重渊。吴濞招死士，密置淆渑间。岂知真将军，轻车出蓝田。逆节竟锧斧，明鉴垂简编。
游紫霄岩
作者：郑岳
朝代：明

紫霄岩在北城陬，六十年来始一游。树色屯云晴亦雨，溪声逝水夏还秋。悠悠世界疑无限，扰扰吾生行欲休。满眼烟光吟不就，临风独倚殿东楼。
湘源别妹婿陈德昭还莆
作者：郑岳
朝代：明

旅馆年光暮，殊方意绪长。束装辞五岭，并棹下三湘。残雪分歧路，飞云认故乡。三年废甘旨，为我慰慈堂。
潞河舟中
作者：郑岳
朝代：明

潞水何悠悠，日夜东南流。东流几时还，到海始云休。物性固有然，人心亦奚求。所求谅非远，庶以道自修。忆昔罹横灾，十载卧林丘。自分亦已矣，云水结绸缪。圣皇访遗耇，樗散谬见收。省寺屡迁秩，愧莫展良猷。兢兢循素节，庶以效前修。萋斐一朝起，竟莫诘其由。舆论皦日星，拊躬本无尤。心迹幸已白，名位焉足留。谗言变白黑，世道良足忧。
潼关道
作者：郑岳
朝代：明

秦山矗矗凌紫烟，中分一臂来蜿蜒。黄河北走触山麓，川涂扼束难夤缘。高厓壁立通一线，疑从瓮底窥青天。盘盘磬折开复闭，单车只骑艰回旋。敌楼突起临云表，周遭雉堞空中悬。惟闻鸟声远近相呼应，猿猱下上互攀援。乾坤设险有如此，我初见之不觉神凛然。关中自古帝王宅，成周之世多历年。古称在德不在险，不然秦传二世胡为不少延。方今万乘都幽燕，西顾雍陜寄旬宣。犬牙相制意故在一关之地，中州山陜遥相联。城复为隍古所戒，咨尔守关将卒毋以四方无事长晏眠。
玉泉院对华峰有怀见素大司寇
作者：郑岳
朝代：明

华峰三面开芙蓉，天然秀色浮空中。我来坐玩日当午，肤云忽合雨濛濛。南峰隐雾不可见，东西峙立郁葱茜。悬岩瀑溜垂千条，流出乱石如素练。结亭据石出林端，极目烟云渺秦甸。云庄素老性好奇，惜未到此一睹之。苍厓千仞意俱往，飘飘拄杖凌空飞。象外烟霞谐笑语，风前咳唾成珠玑。生平风格狎林薮，垂老局蹐留京师。宿望由来系朝野，屡疏还山未有期。使还相见一抚掌，请翁和我华山诗。
画马行
作者：郑岳
朝代：明

房星耿耿明碧落，神骏坠地走沙漠。天闲秣饲列奚官，逸气俛就青丝络。古来神骏岂易畜，遗貌至今动人目。硉兀争看骨格奇，人间万马徒多肉。汗血染成五色纹，碧蹄高踏秋空云。躞蹀嘶鸣神彩溢，此图疑出曹将军。渥洼异产今寂寞，世无伯乐何由识。但收遗骨破千金，不用按图远相索。
登舟
作者：郑岳
朝代：明

常山舆马玉山舟，客路驱人不自由。却羡边江几家屋，柴门斜对白鸥洲。
登麦斜岩
作者：郑岳
朝代：明

麦斜迢递隐丹丘，不用登临说胜游。怪石盘空开鸟径，晴云归洞湿龙湫。高僧老去岩姿变，独客閒来世念休。杖策更寻尘外侣，题诗聊为壁间留。
白石草堂为林廷元提学题
作者：郑岳
朝代：明

文铎遥分雨露边，草堂归计定何年。万松影落碧窗里，一艇江横白鸟前。病卧乡园逢旧侣，兴留诗社结清缘。樽前惆怅谁家笛，吹落黄梅雨后天。
真定会刘南坦中丞以诗卷托和
作者：郑岳
朝代：明

侵晨即长途，亭午临古县。赤日炙肌体，黄埃污颜面。神昏思伏枕，臂弱强持扇。密柳方连阴，凉飙时一荐。披襟为输写，暂憩忘饥倦。乡思乱飞云，宦情牵弱线。朝廷重纲纪，边鄙罹祸变。行役敢辞劳，纵观殊未厌。中原多古迹，垂老幸一见。西行抵关塞，阅历行当遍。
硖石阻雨
作者：郑岳
朝代：明

积雨滞行装，山坳坐驿堂。危冈回马首，细路绕羊肠。蹑磴防泥滑，添衣觉昼凉。客怀正寥落，重感鬓毛苍。
社会南郭草堂
作者：郑岳
朝代：明

东山结社十年馀，移席城南又一初。习静久拚人事废，息交真与世情疏。青匀莎径穿新笋，绿涨春江跃细鱼。麦酒熟时方贮瓮，暖风复长满园蔬。
秋夕偕社友宴集
作者：郑岳
朝代：明

老至逢秋厌索居，百年风景仅留馀。宦情流水随行止，世事浮云任卷舒。草际凉生风起处，松梢影动月升初。杯盘撤去仍清坐，共喜兹游兴不孤。
秋夜感怀寄邵二泉宗伯二首
作者：郑岳
朝代：明

悄悄空庭暮，啼乌集子城。疏灯悬夜雨，落叶散秋声。遁迹元无累，忧时独系情。何当逢北使，款语及升平。天道开皇极，人心望太平。八蛮俱入贡，四海且休兵。献纳多英俊，谋谟足老成。何当变新局，快意较输嬴。
秋夜感怀寄邵二泉宗伯二首·其一
作者：郑岳
朝代：明

悄悄空庭暮，啼乌集子城。疏灯悬夜雨，落叶散秋声。遁迹元无累，忧时独系情。何当逢北使，款语及升平。
秋夜感怀寄邵二泉宗伯二首·其二
作者：郑岳
朝代：明

天道开皇极，人心望太平。八蛮俱入贡，四海且休兵。献纳多英俊，谋谟足老成。何当变新局，快意较输嬴。
秋斋为周彦通侍御题
作者：郑岳
朝代：明

午梦忽惊觉，呼童开竹扉。借问客为谁，青骢束金羁。手持卷一握，错落琼琚词。展玩重太息，遐心将在兹。二气互翕张，真宰执玄机。物盛不可过，敛舒各以时。露凝天宇净，树变郊原稀。芝兰抱孤芳，鹰隼奋高飞。斋居感深念，流光倏如驰。及时当自励，毋令华发滋。
秋日偕社友游溪声阁
作者：郑岳
朝代：明
体裁：古风

凌晨出南郭，悠悠衢路长。褰幨临迥野，回飙递微凉。蒸郁渐以舒，颢气应清商。农家收稿秸，禾稼已登场。幸兹岁颇熟，闾阎得小康。凝烟翳林莽，鹳雀相翱翔。古来贤达士，墟墓列道傍。感兹起遐念，人生安可常。涓辰集俦侣，迤逦越林冈。梵宇隐寥廓，溪声泻琳琅。山厨登野蔌，石鼎炷篆香。谈谐淹竟日，薄晚雨冥濛。老至惜颓景，驹隙度流光。及时恣游赏，毋徒伤慨慷。
秋日偕社友游溪声阁
作者：郑岳
朝代：明

凌晨出南郭，悠悠衢路长。褰幨临迥野，回飙递微凉。蒸郁渐以舒，颢气应清商。农家收稿秸，禾稼已登场。幸兹岁颇熟，闾阎得小康。凝烟翳林莽，鹳雀相翱翔。古来贤达士，墟墓列道傍。感兹起遐念，人生安可常。涓辰集俦侣，迤逦越林冈。梵宇隐寥廓，溪声泻琳琅。山廚登野蔌，石鼎炷篆香。谈谐淹竟日，薄晚雨冥濛。老至惜颓景，驹隙度流光。及时恣游赏，毋徒伤慨慷。
秋日邀社友泛舟
作者：郑岳
朝代：明

逸老成嘉会，今来又一周。寒声催落叶，月色近中秋。感物时应变，劳生事已休。沧浪歌鼓枻，天地一虚舟。
秋水叹
作者：郑岳
朝代：明

黄河横溢县成渠，人家半在水中居。水边渔父持空网，吁嗟无稻复无鱼。邻居相望隔河汜，借贷无从饥欲死。楼船伐鼓晨夜过，怒向县官索夫米。
秣陵岁暮
作者：郑岳
朝代：明

閒居近十载，风土乐馀生。儿曹驩节至，岁事多经营。如何从远役，遥遥赴神京。旅游已厌历，况欲竞浮荣。自昔际遇难，幸兹世运亨。草泽访耆彦，拔茅以汇征。负暄安足献，食芹岂忘情。冲抱徒区区，蹇拙竟奚成。
秦州
作者：郑岳
朝代：明

成周仍祀益，非子始封秦。列国舆图尽，西戎霸业新。山川犹故国，宇宙一浮尘。杜老侨居处，诗篇尚有神。
立春和林见素韵
作者：郑岳
朝代：明

人生百岁期，荏苒十踰四。春阳布德新，花鸟各自媚。鬓发日以种，欢悰与昔异。寝食淡无营，絪缊护元气。朝雨洗春痕，南山已堆翠。幽胜惬素期，纠纷伤往事。所贵一身存，傥来物皆寄。破屋城南隈，百需无一备。云庄结比邻，时往佳章遗。讽咏激微衷，怀哉邈高致。
竹庄为丁挥使继卿题
作者：郑岳
朝代：明

烟雨湛寒碧，山庄趣更幽。将军日无事，步屣一来游。万壑生虚籁，三湘接素秋。物华转销歇，岁晏为君留。
答林侍御时献招饮流泉
作者：郑岳
朝代：明

开荒临野浦，结屋俯流泉。地僻何曾俗，人閒即是仙。银丝鱼脍美，锦箨笋芽鲜。雨后添新绿，前溪可放船。
简周仲瞻大参
作者：郑岳
朝代：明

玉勒金羁拥翠裾，出尘标格照璠玙。紫薇官转无留橐，青琐名存有谏书。宦业一门光史牒，民风三楚驻轺车。相逢湖海输心地，谁道元龙气未除。
简姑苏陈粹之宪副
作者：郑岳
朝代：明

吴苑莺花满旧墟，先生翻笑出无车。一官休去还忧国，十口饥来只卖书。短屐香生莎径煖，疏栏云傍草堂虚。匆匆登拜惭予晚，更报诗筒候起居。
简许廷纶尚宝
作者：郑岳
朝代：明

湘源一别几经年，此日重逢已白颠。宇宙有身须任责，朝廷无事岂遗贤。著书岁晚鹤当户，观物人间云满川。闻道六经犹剩语，天衷妙处祇心传。
约游次林都宪孚可韵
作者：郑岳
朝代：明

雨深花落尽，泥湿燕来新。拙性多违物，馀年早乞身。胜游怀独往，俗事苦相因。在处存调燮，微斟竹叶春。
经武夷阻雨不及游怅然有怀追和旧作
作者：郑岳
朝代：明

武夷九曲惯曾游，暮雨危滩阻去舟。双眼迢遥云外望，群峰宛转意中留。栖迟讲道人应古，汗漫寻真事却幽。不用登临恣清赏，胸中元自有林丘。
经筵秉烛
作者：郑岳
朝代：明

北极星精午夜悬，周庐剑佩候朝天。烟开曙色明驰道，月带灯光照御筵。灾祲每消修政后，枢机端系格心前。万方行睹虞廷化，一曲薰风入五弦。
美女篇
作者：郑岳
朝代：明

美女出琼闺，姿容皎白晰。婉娈当盛时，丹铅去华饰。岂徒誇靡曼，礼度谨修饬。少从柯斧言，与君结良匹。纤手敢自爱，辛勤事家室。烹饪奉宾祭，机杼务组织。鸡鸣起盥漱，昏暮未遑息。始时君家贫，数岁颇储积。将谐百岁欢，一朝遭谴斥。萋斐成贝锦，青蝇间白璧。贞性岂善淫，蛾眉生妒嫉。懊恼难自明，抚床时掩泣。族里为咨嗟，姑嫜谁顾惜。娉婷将奚归，皓首不更适。祝发习道经，焚香诵晨夕。天心如有感，庶几终察识。
舟中阻风
作者：郑岳
朝代：明

潞河晨解缆，即欲抵河西。讵为风所阻，竟日蟠浅泥。暑雨久浸淫，四望长蒿藜。荒村破茅屋，日午不闻鸡。泊舟此非处，日晚风更凄。忧心倏如惙，孰能究端倪。天道易反覆，人事常不齐。
舟夜二首
作者：郑岳
朝代：明

寂历江村暮，归舟欸乃歌。千峰含宿霭，一水漾清波。挥烛驱蚊去，钩帘待月过。老夫兴不浅，端坐夜如何。日敛江光暝，风寒水气凉。舟帆低著岸，月色近临床。感慨仍多事，栖迟自一乡。古今徒俯仰，两鬓已成苍。
舟夜二首·其一
作者：郑岳
朝代：明

寂历江村暮，归舟欸乃歌。千峰含宿霭，一水漾清波。挥烛驱蚊去，钩帘待月过。老夫兴不浅，端坐夜如何。
舟夜二首·其二
作者：郑岳
朝代：明

日敛江光暝，风寒水气凉。舟帆低著岸，月色近临床。感慨仍多事，栖迟自一乡。古今徒俯仰，两鬓已成苍。
苦雨行
作者：郑岳
朝代：明

我始到关中赤日背，流汗仰示高云驰。四郊方悯旱飘风，飒飒吹行辀西来。十日雨，不休泥。潦逵途成巨壑洪，涛澒洞蛟龙浮崖。崩石走，昼昏瞀，莫辨去马与来牛。荞麦方花谷垂实，漂残委地纷狼籍。农家望望今岁丰，顿足咨嗟向阡陌。官租私责何从输，饥寒岂免沟中瘠。行台独处愧高崇，纷纷决溜如乱淙。寝食无聊错昏昼，经营燥湿移西东。何况茅茨与土屋，岂禁上雨复旁风。崩摧露处亦何限，安得大厦为帡幪。丰隆屏翳毋太忍，下视九土多疲癃。君不见女娲一炼五色石，上补天漏全化功。
草萍驿
作者：郑岳
朝代：明

萧疏驿舍绕烟萝，二十年前此地过。诗壁旧题无处觅，植松庭外已婆娑。
菊
作者：郑岳
朝代：明

斗绝孤厓倚碧空，秋深烟雨寄芳丛。林坰寂寞谁相问，千载心期栗里翁。
蒲坂构祠书事
作者：郑岳
朝代：明

故里心长系，新祠喜落成。好山当面立，流水入怀清。文献开先裔，公侯复始情。衰年头重白，力尽此经营。
西洲偶成
作者：郑岳
朝代：明

瓜圃秋延蔓，粳田晚种苗。三农逢稔岁，一饭答清朝。野旷炎威散，人閒世虑消。受廛吾计定，不待小山招。
西郭经故友陈如宾墓二首
作者：郑岳
朝代：明

德言犹在耳，洒泣忽经春。川岳收光气，冰霜老素臣。手营坟域近，祀托族枝亲。物论从前定，乾坤只一真。考亭遗道脉，落落竟谁扶。独立凌千古，清风振八区。圣心怜最苦，时论病犹迂。俯仰怀知己，空山一束刍。
西郭经故友陈如宾墓二首·其一
作者：郑岳
朝代：明

德言犹在耳，洒泣忽经春。川岳收光气，冰霜老素臣。手营坟域近，祀托族枝亲。物论从前定，乾坤只一真。
西郭经故友陈如宾墓二首·其二
作者：郑岳
朝代：明

考亭遗道脉，落落竟谁扶。独立凌千古，清风振八区。圣心怜最苦，时论病犹迂。俯仰怀知己，空山一束刍。
西陵
作者：郑岳
朝代：明

蜿蜒一脉太行来，北绕天都面势开。山水会时龙气聚，华夷限处地维回。神宫月照明楼静，驰道风生古柏哀。赫赫英灵俨如在，雨师先日洗尘埃。
见冰
作者：郑岳
朝代：明

野次凌晨发，前旌阻乱滩。峰岩度陇峻，气候近边寒。涧浅冰先结，泥深冻未乾。北归愁雨雪，迢递望长安。
觉衰
作者：郑岳
朝代：明

今年顿觉衰，不谓病忽至。早春解敝裘，酸痛伤左臂。伸缩自弗堪，拘挛重为累。血少失养筋，风冷潜入骴。药饵殊罔功，针灸亦弗利。白发倩人梳，衣带不自缔。况能弯骍弓，何由拔赤帜。岁月去鲜欢，世事老无味。衡门归养疴，稽首深拜赐。
访偲庵杨太宰述赠
作者：郑岳
朝代：明

碧水丹山入武夷，太师锡类世多奇。独持季野春秋责，久谢关西暮夜知。手握铨衡归物望，身依斧扆肃朝仪。愿公静养和平福，且对清樽日赋诗。
访玉清观道士祈雨不遇用前韵
作者：郑岳
朝代：明

方舟亭午泊溪沙，杖策重寻羽士家。池涸已荒书带草，庭幽还见木犀花。松坛乞雨归应晚，竹屋留诗兴独赊。虚阁疏栏宜晚眺，溪光十里映晴霞。
访陶园杨少卿述赠
作者：郑岳
朝代：明

弦歌三径苦无资，安得家声自太师。隔世每怀高尚节，名园特取去来辞。槐柯入梦应先寤，蜗角分争亦竟痴。我也携书归旧隐，邮筒无惜寄新诗。
诞日谒先考妣墓
作者：郑岳
朝代：明

九我恩难报，悽然感诞辰。松楸今日泪，天地此生身。壮志消蓬矢，休祥负绂麟。一杯酹黄土，肸蚃不无神。
诸社友枉顾南山新祠
作者：郑岳
朝代：明

舒卷无心云亦痴，石台閒玩坐移时。焚香登座非谈释，载酒临门岂问奇。濒海人文追始倡，倾城冠盖贲新祠。藻蘋几掬妥灵地，庄诵生民第一诗。
谒岳武穆王祠
作者：郑岳
朝代：明

十二金牌一日催，三军恸哭捲旗回。马前果中书生计，河上深孤父老来。开辟乾坤无此变，古今成败有馀哀。皇明尽复中原土，地下忠魂亦快哉。
谒阙里途中即事十一韵
作者：郑岳
朝代：明

迟迟待明发，肃肃戒行辀。郊原俯阡陌，道途广且修。朝云结层阴，雨泽尚滞流。郁蒸气未解，风露何当秋。役夫苦流汗，吾行岂漫游。壮齿走四方，老至行且休。眷兹毓圣乡，欲诣竟无繇。于兹不修谒，终身抱悔尤。迢递展慇勤，阙里暂绸缪。秋阳方皓皓，缅邈仰风猷。倦息杏坛阴，渴饮泗水流。
贺江夜泊简康总戎
作者：郑岳
朝代：明

茅椽结构倚危峰，四面柴篱密密封。十里旧墟稀贾客，三春沃野废耕农。江心细雨鸣宵柝，枕上疏风度晓钟。莫谓儒生无远略，拟将筹策佐元戎。
赋五老图寿戴德洋七十七
作者：郑岳
朝代：明

黄云紫水秘寿乡，玄鹤随人化日长。饮水餐英娱晚节，结蟠高会荐清觞。五人眉发皆皓白，问其年华不可得。我欲拟之羲皇人，羲皇之人无与敌。大袖长衫类阮君，羽衣霓裳岂仙客。尝闻潜修阮者流，草衣木食轻王侯。修形炼气老益固，朝烟暮霞频吞吐。笑傲泉石脱尘凡，指掌图书陈列数。龟巢莲叶有馀适，鹤舞芝田常自得。孝为安宅友为居，敬作章程慈作则。我怀汝辈意轩举，欲借此会凭谁语。莫谓五老擅奇芳，蒲坂有人还似汝。
赋长生篇寿表兄林孟声
作者：郑岳
朝代：明

仙溪之水清且长，仙溪山中药草香。何仙寻源昔到此，九鲤变化凌空翔。山人昔在谷城住，素书不与黄石遇。挈家迤逦来此溪，日分甘泉饮一注。胃肠经岁忘渴饥，肌肤玉雪颜如铸。更汲溪流煮石髓，丹成便尔飞升去。庭阶蓂荚纪生年，大枣如瓜荐寿筵。翩跹鹤驭从空下，霞裾绛节来群仙。从今愿祝百千岁，眼看沧海复成田。山斋老子时在会，酒酣为赋长生篇。
赠崔都阃移镇广东
作者：郑岳
朝代：明

驿骑传新报，除书出尚方。岭南移节近，蓟北望京长。蜃气浮城橹，霜花拂剑铓。阃严施画戟，权重握银章。寇垒逃官责，军功冒战场。岂能穷窟穴，徒尔费刍粮。买犊终销盗，留田足破羌。从来边徼地，筹略在兵防。
赠方文玉左辖南还
作者：郑岳
朝代：明

榜下人还几，天涯意倍亲。因君谢尘鞅，复此叹参辰。戎务时参画，军兴屡算缗。江湖平剧寇，越巂拊罢民。禄秩承三锡，封章见屡陈。官箴恒检束，势路独逡巡。尽瘁年逾迈，图归愿始伸。客途方雨雪，故国尚松筠。潮汐门通海，清辉月近邻。山僧遗紫笋，渔父荐纤鳞。触事情俱适，无为俗转淳。谷斋诸老在，结社继前人。
赠杨子丰尹河源
作者：郑岳
朝代：明

理郡名犹在，移官事颇奇。人生应有分，世路亦多歧。素节看逾壮，丹衷谅不移。罗浮高倚剑，越井净流卮。
赠林竹田翁进阶
作者：郑岳
朝代：明

弭节三山又十春，太平无事老经纶。重开皇极逢明主，再进台阶慰旧臣。解绶郑均还赐禄，挥金疏传日娱宾。东风吹遍田中竹，看长龙孙万个新。
赠王时行赴任东广兼简吴献臣方伯
作者：郑岳
朝代：明

晴莎细草马频嘶，极浦荒烟眼欲迷。野静推篷山色绕，天寒度岭野猿啼。五羊分署行新诏，九鲤寻真记旧题。为语东湖诸旧侣，一区云水足幽栖。
赠白司寇致仕
作者：郑岳
朝代：明

优老恩深特降麻，都门设帐共兴嗟。孤卿位重心逾下，法网忧殷鬓尽华。负郭有田供社酒，候门无吏报朝衙。山中欲问神仙宅，醉白堂开紫水涯。
赠竹田大司空致仕
作者：郑岳
朝代：明

悬车还见古人风，忧国年深鬓尽蓬。督抚威名清百粤，留司位望切三公。青天白日心源地，玉札丹砂药笼中。老去尚承优宠在，也应畎亩有馀忠。
辞朝有感
作者：郑岳
朝代：明

积雨长安尘不飞，宫壶漏尽启严扉。云开曙色分驰道，风递钟声出禁闱。薄劣可能禆衮职，衰残得遂解朝衣。江湖此去瞻天迥，犹认台星绕紫微。
边戍驰马图诗
作者：郑岳
朝代：明

同云四野雪霏霏，虎鞯毡衫去欲飞。猛气冲风能破敌，边烽无警羽书稀。
过严陵钓台
作者：郑岳
朝代：明

汉室中兴日，贤人愿仕时。先生独不屈，此意竟谁窥。文叔差增旧，君房亦素痴。谋谟先已定，仁义此奚施。即欲助为理，尤宜自得师。诏书勤往访，谏议处仍卑。志士宁相逼，高贤不受羁。羊裘终隐去，鱼钓可忘饥。炎祚嘘重焰，桐江系一丝。云台俱泯没，严濑自清漪。遗庙松株古，苍崖壁立危。扁舟归老客，怅望读残碑。
过伏城驿
作者：郑岳
朝代：明

驿舍通幽处，纷披花满畦。皇华多驻节，素壁尽留题。暂尔开尘眼，终然爱野栖。仆夫促前路，去去意还迷。
过函关
作者：郑岳
朝代：明

建都据形胜，自昔称关中。我今历崤函，险绝凌苍穹。一夫当关守，百夫不敢攻。秦皇藉馀烈，诸侯俱景从。汉高既灭项，高拱洛阳宫。娄敬脱挽辂，一语回天衷。即日幸车驾，定鼎垂无穷。决机振长策，识度诚豪雄。
过南旺
作者：郑岳
朝代：明

龙王庙前泲水浑，南旺闸口势平吞。四方贡赋入天府，万国舆图归至尊。平湖浩渺蛟鼋聚，沃野沮洳草木繁。经理虞衡心力尽，漕流千古无狂奔。
过同年胡伯钟家留题
作者：郑岳
朝代：明

别离经十载，今雨到君家。村径斜穿竹，江流曲拥沙。鱼肥翻细网，苋美摘新芽。契阔谈无尽，宵残更煮茶。
过圣寿寺午憩
作者：郑岳
朝代：明

冲沁溪头泊钓舟，并骑羸马访山游。松檐长宿三春雨，麦陇初登四月秋。地僻安禅僧欲定，时平击壤我能讴。悠悠万事浑无尽，瓜熟青门有故侯。
过岐山
作者：郑岳
朝代：明

西行终日雨冥濛，隐约岐山入望中。周室馀民犹穴处，雍郊旧俗重农功。远离狄难从姜女，肇造王基自古公。凤去桐枯何处问，离离禾黍起秋风。
过常思岭
作者：郑岳
朝代：明

石厓斗绝力跻攀，直上烟霄缥缈间。树撼秋声遥振谷，云将雨意独还山。禅宫花草明空色，客路星霜损鬓颜。到此尘怀应暂遣，石泉煮茗对僧閒。
过杨伯起墓
作者：郑岳
朝代：明

自知诚不易，知人良独难。荐贤本为公，私念安得干。暮夜怀金来，相对多腼颜。伤哉市道交，古意何时还。幽明宁可欺，此心炳如丹。千载诵遗言，清风墓道寒。
过水口
作者：郑岳
朝代：明

建溪昔称险，横流多怪石。参错列牛马，廉利侔剑戟。篙工惯习水，祷赛资神力。前后互招呼，分寸恐或失。激荡轰雷鸣，沫流飞雪白。谛观毛发竖，一命试轻掷。逶迤过水口，滩尽溪流碧。棹歌发清响，贳酒娱西夕。患至虑烦纡，险过事愉怿。物理固其然，临流长太息。
过汧阳
作者：郑岳
朝代：明

湿雾经旬淹白日，晴峰今日倚丹霄。颓坡荷锸开榛径，缺岸横槎接野桥。玉节北来鸿信断，金城西去马蹄遥。汧阳县郭居人少，风露高秋夜寂寥。
过沛县
作者：郑岳
朝代：明

破屋浮波面，轻帆系树腰。歌风何慷慨，击筑竟萧条。故里英魂恋，荒台霜气销。向来汤沐地，无处问渔樵。
过洛阳故城
作者：郑岳
朝代：明

伊阙山高伊水清，洛阳形胜旧曾名。累朝遗迹今俱尽，断堑荒郊只废城。
过贵溪风雨暴至
作者：郑岳
朝代：明

溽暑蒸人一洗空，碧天远影见归鸿。图书小艇无官况，落日溪头狎钓翁。
近秋
作者：郑岳
朝代：明

寒虫夜雨近清秋，华发偏惊岁月流。景逼桑榆空把玩，迹随蓬梗任浮游。幸无轩冕为身累，独有关山滞客愁。早晚宽恩释累系，驾鸿千里访浮丘。
送何子元少宰改任南都
作者：郑岳
朝代：明

夏秋多霪雨，沈阴翳晨光。积潦断衢涂，欲济苦无梁。送子出城闉，策马登前冈。回飙激流云，颢气变清商。凭高一舒睇，天宇何茫茫。感兹物候异，郁郁情内伤。古称楚多才，弱冠已擅场。博学富文藻，节操诚慨慷。兹行岂徒然，抗言系纲常。南望钟山遥，白云怀帝乡。风露日夕清，兰桂发幽芳。与子结绸缪，望望不得将。平生契分深，白首相激昂。浮荣难久恃，万世一何长。愿言保终节，青简谅毋忘。
送刘克柔之任南鸿胪
作者：郑岳
朝代：明

钟山葱郁锁青岚，拄笏登临路旧谙。才见陆机来洛下，岂容太史滞周南。画船风送牙樯疾，碧碗冰浮紫藕甘。典客庭空无一事，诗中三昧许谁参。
送启范进士北上
作者：郑岳
朝代：明

超悟年何早，吾宗幸有人。高文自机杼，厉志任酸辛。云散长亭雨，冰消上国春。九逵看逸足，腾踏出风尘。
送吴伯贞还漳
作者：郑岳
朝代：明

青阳布时序，游子戒晨装。崎岖越乡郡，迤逦登我堂。感旧一挥涕，相视鬓逾苍。念昔萦微禄，相遇天一方。风涛起奄忽，章水鲸鲵扬。削地诛晁错，系狱悲邹阳。戢羽还故栖，仰视天茫茫。昏霾一朝解，日月回精光。天人尽纾愤，岂伊私愿偿。子独秉高义，意气相激昂。涓辰集朋旧，壶榼宴山庄。人生适意耳，此会安可常。冥鸿谢矰缴，去去天路长。
送徐山人还临川
作者：郑岳
朝代：明

会川好，奇士游。迹半江湖所在索，图经访古阅名区。南过庾岭临广海，西上端溪吊苍梧。五羊仙人不易遇，担簦遥向闽中住。木兰水阔壶山高，竹杖芒鞋入烟雾。指点群峰海上来，蜿蜒真龙泊何处。莆中豪彦多与游，沿洄曲涧历高丘。流光荏苒客鬓改，归思飘飘竟莫留。念予洪都一日故，屡枉敝庐摅情愫。柳丝历乱杜鹃啼，相送城南白日暮。黄花白酒霜雁鸣，望君更踏来时路。
送徐用励侍御赴京
作者：郑岳
朝代：明

深春辞故国，积雨滞行装。草色渡头满，江流天际长。花明迎绣斧，鸟过避封囊。樽酒情无尽，云山故故苍。
送族子士望北上
作者：郑岳
朝代：明

芳郊侵晓雨廉纤，野店微风动酒帘。照乘明珠淹重价，剸犀长剑发新铦。官资屡转贫犹在，政务多谙性每恬。老我亢宗深注望，南山庙貌起遐瞻。
送朱必东侍御还莆
作者：郑岳
朝代：明

仍著初衣返故林，许身真不愧南金。片言悟主情尤切，万死宽恩幸亦深。更向一贫看壮节，岂容暂蹶负遐心。白头乡国惭无补，却藉多贤振好音。
送李毅斋总督两淮漕运兼巡抚
作者：郑岳
朝代：明

潞河新水拥楼船，江上秋回碧树鲜。军国转输逢岁歉，提封多故仗时贤。要途正合舟车会，总计仍兼将相权。出入均劳山甫事，中兴今日并周宣。
送柯奇纯疏病南还
作者：郑岳
朝代：明

李泌名方起，休文病转萦。望乡愁思减，去国宦情轻。江净孤帆影，天寒落叶声。乌山深筑室，坐养寸丹成。
送洪商臣出镇水寨
作者：郑岳
朝代：明

年少多英略，提兵羡此行。柁楼明海色，鼙鼓震边声。浪没鲸鲵窟，云閒鸟隼旌。梅峰清夜月，应照水西营。
送王应时奉使南还二首
作者：郑岳
朝代：明

奉使非君职，凄然念死生。旅魂迷旧国，嫠室寄孤城。梅雨南天迥，星河北极明。笔峰休恋住，预计简书程。触暑临官道，含情对别樽。吟怀缘病减，旅思及秋繁。负郭一犁少，遗孤满眼存。知君心力尽，人纪古来敦。
送王应时奉使南还二首·其一
作者：郑岳
朝代：明

奉使非君职，凄然念死生。旅魂迷旧国，嫠室寄孤城。梅雨南天迥，星河北极明。笔峰休恋住，预计简书程。
送王应时奉使南还二首·其二
作者：郑岳
朝代：明

触暑临官道，含情对别樽。吟怀缘病减，旅思及秋繁。负郭一犁少，遗孤满眼存。知君心力尽，人纪古来敦。
送继之祠部
作者：郑岳
朝代：明

逸才清骨迥离群，轩冕丘林志未分。脚债溪山春梦绕，诗逋风雨夜灯闻。空斋习静还留客，远道含悲又别君。无数琼琚留箧笥，明河烱烱认星文。
送邵主事督饷还南部
作者：郑岳
朝代：明
体裁：七言律诗

晓风吹浪滞行舟，天与龙沙一日留。千里转输劳使节，三山缭绕望神州。江摇滕阁烟光晚，霜落吴门草树秋。射矢投壶谁妙手，任拚同醉解离忧。
送阎都宪归朝十二韵
作者：郑岳
朝代：明

江汉上游地，安危寄重臣。公来惟镇静，公去共悲辛。法网收元恶，恩波及细民。投函频问俗，开阁每延宾。惷尔三苗裔，嚣然七泽滨。奉辞平窟穴，奏凯动坤垠。左辖官资转，荐恩驿召新。春江晴漾楚，烟树眇连秦。忧国心长赤，归朝鬓未银。中台持宪度，清采肃簪绅。霄汉瞻依近，江湖梦寐频。因风深祝愿，早晚画麒麟。
送陈子居天津督饷
作者：郑岳
朝代：明

聊对清樽一放歌，百年风韵笑阴何。近郊地重留屯合，经国筹深积饷多。烟雨海楼诗益壮，杯盘廨舍客频过。自公退食应多暇，万轴书签拥雪窝。
送陈生南还
作者：郑岳
朝代：明

榆柳散轻烟，春风又别筵。帝乡逢故侣，客思入新年。镜里冰霜色，囊中锦绣篇。小西湖上月，相望几回圆。
送陶司马南京参赞
作者：郑岳
朝代：明

才解计台朝北阙，复司留钥赴南都。成周召伯尝分陜，晋代陶公亦镇吴。万里长江天共险，六朝遗迹草空芜。庙谟方尔资黄发，莫羡扁舟范蠡图。
送顾宪副朝京
作者：郑岳
朝代：明

万里还闽客，题诗复送行。秋声闻落叶，雁影度寒城。天表瞻依近，台端举刺明。吴门来往路，兼慰故乡情。
送马善徵致仕还吴
作者：郑岳
朝代：明

君去洞庭何处住，海门迢递接东瓯。湖田岁熟收粳稻，烟渚秋高弄钓舟。漫说孔明无将略，早知若水是仙流。浮生万事何时尽，都把閒情付白鸥。
适然亭
作者：郑岳
朝代：明
体裁：五言律诗

隙地才寻丈，锄荒构此亭。轩临一水碧，帘捲数峰青。竹影穿阶出，蝉声隔座听。昼闲公事少，恍若坐林坰。
通州道中奉柬费湖东石熊峰贾南坞三阁老
作者：郑岳
朝代：明

出昼经三宿，吾行未厌迟。群公期出祖，满卷重贻诗。天地开晴旭，山川耀远姿。去途净如洗，尘土岂容缁。
逮赴信州舟行遇雨
作者：郑岳
朝代：明

细雨霏霏洒夜篷，泊船犹畏不周风。蹴天波浪离江上，缩地山川入梦中。驿舍荒洲横极浦，渔舠远火乱栖鸿。揽衣起坐湖天阔，望眼遥随斗柄东。
避暑梅庄
作者：郑岳
朝代：明

门巷埋深辙，轩楹俯浅山。百年馀此日，万事近衰颜。漆室空忧世，鹿门独闭关。物情各有适，日暮鸟飞还。
重阳日社会梅庄三首
作者：郑岳
朝代：明

老至登高力不任，黄花短发岂胜簪。一年好景莫孤负，拟把茱萸满盏斟。小作温公独乐园，频招几杖泛清樽。曲栏短砌花如簇，看尽芳菲不出门。百卉逢秋半欲残，九天风露动微寒。东篱黄菊花开未，移向堂前对酒看。
重阳日社会梅庄三首·其一
作者：郑岳
朝代：明

老至登高力不任，黄花短发岂胜簪。一年好景莫孤负，拟把茱萸满盏斟。
重阳日社会梅庄三首·其三
作者：郑岳
朝代：明

百卉逢秋半欲残，九天风露动微寒。东篱黄菊花开未，移向堂前对酒看。
重阳日社会梅庄三首·其二
作者：郑岳
朝代：明

小作温公独乐园，频招几杖泛清樽。曲栏短砌花如簇，看尽芳菲不出门。
重阳日经车盘驿
作者：郑岳
朝代：明

迢递车盘道，闽关望不赊。四年怜作客，万里喜还家。树隐山含雾，溪明水印沙。重阳风日好，一任葛巾斜。
野宿
作者：郑岳
朝代：明

浃旬长苦雨，今夕月生光。影动晴峰雪，寒凝碧瓦霜。盘飧罗野蔌，鸡犬静村庄。重引还山兴，题诗寄草堂。
野望
作者：郑岳
朝代：明

病告捐微禄，官閒带旧衔。提携惟药裹，懒慢废书缄。海阔浮孤屿，天空挂一帆。吟眸随处著，秋色满衣衫。
闸河感事
作者：郑岳
朝代：明

鸟外青山对酒杯，扁舟系缆独徘徊。烟中津树千重合，天际河流一脉来。军国远输终易阻，沧溟旧道尚能开。升平共享漕渠利，怪尔迂疏独漫猜。
阙赠同年徐必东调官贵州经宪
作者：郑岳
朝代：明

黄鹤楼前系短桡，离魂湘水不须招。云连魏阙瞻犹近，路比厓州去未遥。一雁叫霜天欲暝，乱山随马冻初消。河桥欲赠无杨柳，独有松枝最后凋。
阳朔书事二首
作者：郑岳
朝代：明

山城才半里，面面有奇峰。虚峒生云气，清江泻石淙。行台稀讼牒，野戍肃军容。农亩收新稻，时闻云外舂。一水鸣环绕，群峰列戟围。秋高风动响，庭静月流辉。客梦悲离合，宦途有是非。桑榆景将暮，游子未能归。
阳朔书事二首·其一
作者：郑岳
朝代：明

山城才半里，面面有奇峰。虚峒生云气，清江泻石淙。行台稀讼牒，野戍肃军容。农亩收新稻，时闻云外舂。
阳朔书事二首·其二
作者：郑岳
朝代：明

一水鸣环绕，群峰列戟围。秋高风动响，庭静月流辉。客梦悲离合，宦途有是非。桑榆景将暮，游子未能归。
阻雨凤翔官舍咏竹二首
作者：郑岳
朝代：明

霖潦浮阶涨，筼筜满院阴。风高秋瑟瑟，城迥昼沈沈。一径穿苔破，孤亭积翠深。霜台移种晚，聊阅岁寒心。秋暮雨凄凄，开轩万竹齐。震雷惊笋迸，积雾压枝低。嶰谷伶伦杳，湘江帝子迷。岐山回首近，还待凤凰栖。
阻雨凤翔官舍咏竹二首·其一
作者：郑岳
朝代：明

霖潦浮阶涨，筼筜满院阴。风高秋瑟瑟，城迥昼沈沈。一径穿苔破，孤亭积翠深。霜台移种晚，聊阅岁寒心。
阻雨凤翔官舍咏竹二首·其二
作者：郑岳
朝代：明

秋暮雨凄凄，开轩万竹齐。震雷惊笋迸，积雾压枝低。嶰谷伶伦杳，湘江帝子迷。岐山回首近，还待凤凰栖。
陇州阻雨
作者：郑岳
朝代：明

幽窗扃雨一灯明，独宿空堂此夜情。陇道寒深双鬓短，关山路险寸心惊。天连绝塞风烟色，秋入荒城鼓角声。却忆马周投逆旅，一樽寂寞对谁倾。
陈侍御于弘亭子
作者：郑岳
朝代：明

积雨茅斋坐转慵，村庄一梦兴偏浓。短堤浮水株株树，高阁临窗面面峰。南郭风霜曾揽辔，东郊烟雨自明农。城堙咫尺招邀地，杖屦无嫌日过从。
陈石峰出殡感伤
作者：郑岳
朝代：明

輀车垂素幕，欲发故迟迟。雨湿铭旌冷，风寒鼓角悲。青丘成永别，白首失相知。物论从前定，无惭郭泰碑。
陈都宪文鸣以诗见贶次韵奉荅
作者：郑岳
朝代：明

十年林阁听松风，汲郑真成两秃翁。雾雨自应藏宿豹，天门何意睹飞龙。三秋按节闻芳誉，千里开缄想旧容。南臬西曹心话在，何时重对一灯红。
陜州城有石刻魏野草堂即其旧隐处有司立堂祀之
作者：郑岳
朝代：明

白衣不受群公荐，紫禁曾传处士诗。今日乾坤犹有地，为君重作草堂基。
隗嚣
作者：郑岳
朝代：明

新都灭炎精，四海方悲叹。隗嚣起秦陇，借名图复汉。豪杰多景从，生民惧涂炭。南阳帝业新，群雄俱解散。西州独阻险，偃蹇成僭叛。么么不自量，神器岂容滥。伏波始识真，东庑白帻岸。聚米导先驱，仓黄西域窜。何不效窦融，归朝膺显宦。
雨不绝
作者：郑岳
朝代：明

薄晚看晴色，中宵复雨声。疏钟京国梦，孤烛异乡情。岐邑劳供应，关山断送迎。行藏信天道，不必问阴晴。
雨中忆华山
作者：郑岳
朝代：明

昨日观西岳，奇峰面面环。境幽将独往，兴尽更迟还。雨色冥濛外，钟声杳霭间。使归仍过此，直欲步孱颜。
静海即事呈管河钱郎中
作者：郑岳
朝代：明

画舫牵风去去轻，县官津吏少将迎。山林久已容吾拙，宦海谁还不世情。绿树蝉声秋更切，碧空山色晚偏晴。慇勤却遇钱工部，一路相将意最倾。
韩忠献公祠
作者：郑岳
朝代：明

遗像三间屋，庭荒碧草春。千年人血食，一代宋名臣。碑古字多缺，神幽祀屡新。独怜南渡后，苗裔竟谁亲。
题教授黄公悦偕弟公本凤山遐思卷是其先员外参藩墓
作者：郑岳
朝代：明

崒嵂凤凰山，上有千年柏。谁家卜佳城，眠牛双胜迹。有美黄石公，于此藏其魄。伊人邈何之，奕世瞻载德。祥乌止其隅，啼猿朝复夕。悲哉二子心，感焉岵与陟。
题林希虞别驾亭子二首
作者：郑岳
朝代：明

牢落辞名郡，栖迟返故山。兴垂青野迥，心与白云閒。茅屋清溪曲，凤毛碧汉间。更期燖火候，坐见大丹还。临流閒自适，寤往未为迟。门静云深锁，天空鸟独知。衣巾还古调，歌咏乐清时。隔水邻庄近，相过不用期。
题林希虞别驾亭子二首·其一
作者：郑岳
朝代：明

牢落辞名郡，栖迟返故山。兴垂青野迥，心与白云閒。茅屋清溪曲，凤毛碧汉间。更期燖火候，坐见大丹还。
题林希虞别驾亭子二首·其二
作者：郑岳
朝代：明

临流閒自适，寤往未为迟。门静云深锁，天空鸟独知。衣巾还古调，歌咏乐清时。隔水邻庄近，相过不用期。
题林汝桓户曹梦槎奇游卷
作者：郑岳
朝代：明

地尽南溟杳，云横北阙深。敢为浮海叹，共识济川心。渴饮莱公井，閒听单父琴。扶桑看晓日，直上阆风岑。
题狎野亭
作者：郑岳
朝代：明

黄石烟霞处，桑麻十亩多。亭前环药圃，榻外即云坡。趁雨耕僮出，寻春访客过。主人无俗虑，浩浩只长歌。
题菜
作者：郑岳
朝代：明

东风一夜吹霢霂，园丁挥锄土膏沃。嘉蔬百种叶抽齐，瓮牖寒窥一畦绿。朝来撷芼小铛鸣，山馆无殽聊饷客。青作寒菹玉糁羹，呼酒高歌还鼓腹。贵游之子饫膻荤，唶口齰舌咽不得。岂知口腹终累人，一饭万钱嗟未足。烹熬珍异伤胃肠，山中此味苦无毒。君不见志士从来甘淡泊，人间万事由此作。
题陈山人所居
作者：郑岳
朝代：明

山居成小聚，野戍杂耕屯。鸡犬时登屋，轩车少过门。高舂含暮景，芳树漏春痕。风物居然别，桃源何处村。
题颐晦亭
作者：郑岳
朝代：明

结屋城东隅，萦纡递幽境。亭榭郁以深，竹石秀而整。好鸟鸣春烟，芳池湛秋影。炉熏对书榻，端坐思欲瞑。虚室昼生白，真机时悟领。浑涵谢圭角，文字何隽永。匡时岂无术，素尚事幽屏。际世幸黄唐，独兹慕箕颍。
题黄孝女刲股愈疾卷
作者：郑岳
朝代：明

儒门白晰女，婉娈发垂眉。念父远行役，独与母相依。母病困床褥，家贫莫致医。尝闻昔人言，股肉乃良剂。顾念此微躯，本是母所遗。一死尚可捐，何惜方寸肌。磨刀试割取，肉断血淋漓。一念格彼苍，神物阴护持。母疾亦良已，族里惊且悲。末俗好奇诡，昌黎深致讥。此女出贞性，于世无所希。亲疾不尝药，愧死世间儿。
题黄时简台旌孝廉卷
作者：郑岳
朝代：明

崇仁除目下，朝野咸称难。浇俗相纠结，积蠹穴其间。自昔官于斯，鲜能保终完。君少出宦门，吏治识其端。曰兹机在我，民性岂终顽。冰檗凛自持，昼夜思民艰。政平讼亦理，田里方相安。闻君忽遭丧，相顾尽悲酸。知君行橐贫，相与助清寒。君谊一不受，徒跣奔讣还。观风贤柱史，闻之亦永叹。廉孝苟不彰，何以励庶官。千里遥致奠，九原慰亲欢。兹举诚异典，舆论永不刊。士习日趋下，砥柱回狂澜。愿君益修饬，白首如红颜。
首春邀邻曲二三友游梅陇兼卜新兆旷然有怀二首
作者：郑岳
朝代：明

小丘聊试卜，高下屡移筹。造物藏深巧，人生图永休。决渠分麦陇，趁雨种松楸。鸡黍堪供客，无妨信宿留。岁华惊忽改，草构喜新成。邻舍旧俦侣，吾家老弟兄。登临寻宿约，欢笑慰平生。明日归城市，悠悠无限情。
首春邀邻曲二三友游梅陇兼卜新兆旷然有怀二首·其一
作者：郑岳
朝代：明

小丘聊试卜，高下屡移筹。造物藏深巧，人生图永休。决渠分麦陇，趁雨种松楸。鸡黍堪供客，无妨信宿留。
首春邀邻曲二三友游梅陇兼卜新兆旷然有怀二首·其二
作者：郑岳
朝代：明

岁华惊忽改，草构喜新成。邻舍旧俦侣，吾家老弟兄。登临寻宿约，欢笑慰平生。明日归城市，悠悠无限情。
马嵬
作者：郑岳
朝代：明

割爱苦不早，临危奈若何。闻铃斜谷道，埋玉马嵬坡。宝靥销残粉，霓裳失旧歌。千年亡国地，惆怅一经过。
马嵬之南数百武为逆珰刘瑾故宅噫杨妃以此地没而瑾复以此地生岂事有适然欤均足示戒
作者：郑岳
朝代：明

明皇西幸蜀，嵬坡驻銮旂。六军不肯发，宛转缢蛾眉。悠悠百世下，抚迹空嗟咨。妖氛岂未散，阉竖复生兹。怀奸窃大柄，国势欲潜移。事颇天宝类，幸尔亟诛夷。群奸起嗣虐，四海成疮痍。乱阶鉴妇寺，永垂万世规。
鹤峰为蔡君题
作者：郑岳
朝代：明

考亭昔为吏，遗爱流清漳。世远道益孤，坠绪何茫茫。蔡君负英资，博学知向方。少怀四方志，预以试一乡。道义素所敦，慕古心如狂。龙池卜新居，清淑气攸藏。维东有鹤峰，巀嶪临吾堂。朝夕与之对，端冕肃以庄。山高犹可梯，且欲凌其冈。复翁有遗矩，千载何能忘。
黄仲阳东洲别业
作者：郑岳
朝代：明

北郭亘芳阡，延瞩郁幽邃。木兰及使华，二水于兹会。墟曲蔼人烟，平畴间沟浍。澄潭集渔网，沃土供王税。结构际交流，俨与群峰对。閒庭芳草积，隙牖蛛丝缀。虑澹物俱忘，知寡我为贵。兹胜君先得，吾驾将焉税。硗确多弃壤，所求亦易遂。衡茅成小筑，徐徐理荒秽。来往话桑麻，聊兹阅年岁。
黄伯固起大理寺丞得枯株类石爱而藏之戏题
作者：郑岳
朝代：明

自分委沟壑，岁深始一遭。主人爱奇古，此物出林皋。斑剥深纹断，崚嶒老气豪。坐看长芝菌，生意未萧骚。
黄河篇
作者：郑岳
朝代：明

河浑浑，发昆崙。张骞葱岭迹未到，虚持汉节寻真源。南流中国见积石，雷奔百折趋龙门。洑流转徙浩无垠，历代为患难具陈。武帝之时决瓠子，万乘沈璧躬负薪。我浮江汉历南纪，白首始一过孟津。洪流迅急横绝渡，浊浪汹涌凝心神。江汉合流清且驶，如何此水混泥滓。一斛水，一斗泥。临流不可汲，去岸即须犁。往年曾决张秋口，万金累址成圩堤。从此安流循禹迹，并岸蒸民尽粒食。方今九五登圣神，川岳百灵俱效职。嗟尔河伯谨堤防，侈心莫纵兴望洋。蛟龙自尔安窟宅，平波帖席一苇航。
偶题
作者：郑希良
朝代：明

十年磨剑远平戎，勋业萧条叹转蓬。瘴气横空云似墨，胡山如削雪为峰。地连龙穴天多雨，门对鲸波昼亦风。几被故人吟桂树，客窗落莫傲归鸿。
塞上
作者：郑希良
朝代：明

客窗偏惜岁华残，芦荻萧萧雪满山。塞外风高鹰翮健，阵前云起角声寒。
夜雨
作者：郑希良
朝代：明

九嶷嵯峨楚云碧，鹧鸪啼雨湘江夕。寒声浙沥何凄凄，竹间哀泪悬馀滴。楚些为招帝子魂，月恨风愁天亦泣。孤帆一夜滞未归，远客萧萧生白发。
挽歌
作者：郑希良
朝代：明

浮生一虚梦，举世皆未觉。靡靡空中絮，东西互飘泊。譬如归山云，徐疾纷相错。日暮澹无踪，乌没天寥廓。乃知昧者悲，至人脱羁缚。深松间茂柏，地下正相乐。捐弃勿复道，天地会销铄。
有怀
作者：郑希良
朝代：明

我爱权氏子，相从自结发。伯也负意气，仲也挟奇骨。吾常倚其间，屹立而鼎足。宿昔互争霸，诗酒作劲敌。决志恐难全，敛刃各坚壁。今也吴蜀魏，长江限南北。形影已寂寥，魂梦亦缅邈。思之不可见，独立歌《伐木》。
江村
作者：郑希良
朝代：明

青山影空钓石寒，海门秋色浓可掬。渔人带蓑卧不惊，沙鸟欲起还相逐。一声款乃及暮归，南邻唤酒酒初热。丝丝细雨急收网，一抹斜阳挂枯木。
漫书
作者：郑希良
朝代：明

鸭江如带去悠悠，岁月无声暗逐流。万里胡天云出塞，一声羌笛客登楼。长风吹送燕山雨，断雁归来鹤野秋。对酒却歌乡国异，孤城落日独搔头。
秋望
作者：郑希良
朝代：明

秋光浓淡雨复晴，海波不动含深绿。平沙若剪云嵯峨，雁背斜光断还续。西风吹影落鱼矶，字字新出临池墨。稻梁离离网弋多，急向芦花深处宿。渡头枫树霜初结，海风吹滴猩猩血。秋光上下镜面平，清光一片琉璃彻。沙头眠鸥忽惊起，客帆飞去波明灭。烟水苍茫野牧归，数声短笛吹新月。
秋望·其一
作者：郑希良
朝代：明

秋光浓淡雨复晴，海波不动含深绿。平沙若剪云嵯峨，雁背斜光断还续。西风吹影落鱼矶，字字新出临池墨。稻梁离离网弋多，急向芦花深处宿。
秋望·其二
作者：郑希良
朝代：明

渡头枫树霜初结，海风吹滴猩猩血。秋光上下镜面平，清光一片琉璃彻。沙头眠鸥忽惊起，客帆飞去波明灭。烟水苍茫野牧归，数声短笛吹新月。
题陶渊明归庄图
作者：郑应文
朝代：明

懒居彭泽忆柴桑，解组宁因俗吏忙。庄上豪吟招惠远，窗前高枕卧羲皇。五株翠柳春容媚，三径黄花晚节香。一代风流更谁似，至今人说晋贤良。
回雁
作者：郑延
朝代：明
体裁：七言绝句

片影横斜不作行，数声嘹呖度衡阳。夜寒沙渚清无梦，啄尽黄芦叶上霜。
墨竹
作者：郑延
朝代：明
体裁：五言绝句

零乱金错刀，参差凤凰尾。翠影落湘潭，秋风吹不起。
怀刘隐君
作者：郑延
朝代：明
体裁：七言绝句

隐君家住秦溪上，茅屋萧然掩薜萝。记得春风曾有约，扁舟载酒一经过。
次酬沈元节舟中有怀
作者：郑延
朝代：明
体裁：七言绝句

咫尺青云是画图，肯将书剑老江湖。经旬不见匏居子，笔砚荒来一字无。
白头公
作者：郑延
朝代：明
体裁：七言绝句

堕楼人去旧园荒，野树残烟几夕阳。只有多情花底鸟，白头犹自说兴亡。
赠郑山人
作者：郑延
朝代：明
体裁：七言绝句

芒鞋踏遍浙西东，归卧灵山第几重。满耳尘喧消不尽，閒来林下听松风。
雨中次彦超韵
作者：郑延
朝代：明
体裁：五言律诗

对雨愁无那，时扃白板扉。惊看尘鬓改，坐使壮心违。有客传椷素，何人问布衣。思君不得见，心逐白云飞。
青溪别意送浦玉还金陵
作者：郑延
朝代：明
体裁：七言律诗

溪上晴烟拂柳条，溪边游子促征桡。平芜渺渺沧波阔，野树依依别路遥。三月莺花归上国，一篷烟两过枫桥。何时重踏金陵道，携手东风话六朝。
题画梅
作者：郑延
朝代：明
体裁：七言绝句

罗浮山头孤月明，碧天澹澹参星横。玉人歌舞万籁歇，树杪翠羽飞有声。
三溪印月
作者：郑廷櫆
朝代：明

素练平铺淡荡风，骊龙飞跃蕊珠宫。光浮合浦连银汉，冷浸瑶池洗玉虹。海客槎来牛斗犯，鲛人绡断水云空。相逢万顷冰壶共，蓬岛依稀指顾中。
北上过玉镜台
作者：郑廷櫆
朝代：明

问地扶胥选胜裁，久闻玉镜已无台。一船明月寒波上，便是天心夜半开。
横岭层霞
作者：郑廷櫆
朝代：明

倚天岩岫万峰齐，胜概争誇水国西。日射晚霞堆蜀锦，月明秋壑露丹梯。幽人采药云常锁，樵客看棋路易迷。阆苑瑶池知不远，几时乘鹤度青溪。
沧江夕照
作者：郑廷櫆
朝代：明

淡云晴霭入高舂，芦苇萧萧岸色浓。河浸寒潮翔翡翠，江涵秋影漾芙蓉。风生广漠郊原静，露下横塘烟树重。天际眺吟无限兴，落霞孤鹜绕千峰。
浮石春涛
作者：郑廷櫆
朝代：明

一拳鳌屃劈苍波，喷雪连云万象罗。珠浦月明疑露蚌，蜃楼烟断出香螺。龙拖春雨涛还捲，鲲化秋风浪更多。多少狂澜维砥柱，倒浮天驷控银河。
雁塔瑶篸
作者：郑廷櫆
朝代：明

崒嵂浮图奎壁东，冷光晴挂水晶宫。擎天柱琢千寻玉，捧日轮生八面风。宝铎有时闻斗畔，水虬和雨跃鸿濛。游人坐觉云梯迥，百二山河入梦中。
七星寒秀
作者：郑廷鹄
朝代：明

天外芙蓉晓嶂开，七峰苍翠拥仙台。紫垣珠斗空中落，白马瑶图海上来。云敛高秋回五岭，月明清夜近三台。心悬北极尧天迥，何羡东封薄汉才。
三月六日云雨大作和蔡隐者韵
作者：郑廷鹄
朝代：明

三月雷声撼太空，海云送雨入墙东。黄芽畦上惊鸡黍，白缕离边覆宛童。冒水诗邮如有意，冲泥门巷可能通。君公若为三农喜，何惜春心两颊红。
三海岩
作者：郑廷鹄
朝代：明

层岩细雨岚光散，空洞微风草木幽。沧海浪痕生紫藓，青山蜃气结朱楼。千年陵谷何多改，此日登临且共酬。黄鹤不知芳树晚，双双犹傍旧矶头。
与白省吾游宴姚蛟峰大尹园林
作者：郑廷鹄
朝代：明

名园通远郭，三径有遗踪。醉日花容媚，随风竹影重。清歌回独鸟，香袖趁馀蜂。舞罢酣春阁，悠然对喜峰。
东坡双泉
作者：郑廷鹄
朝代：明

东坡留胜迹，故老识双泉。洞酌常如旧，渑淄各自妍。参公应是主，牧守正须贤。兴复何年事，长歌岂弟篇。
中流自在图歌为谭次川年兄题
作者：郑廷鹄
朝代：明

秋水瀰烟谷，川光入画图。远山横黛色，林树正扶苏。是谁槃礴丹青手，驱云掣电龙蛇走。青冥浩荡不可穷，万顷玻璃当户牖。绝壁崩崖雨后新，惊涛日日伴游人。人间草舍依村树，水上云深隔比邻。江头牙樯如榔密，奔波愈下无回日。谁知中有扣舷者，缓楫安流心自逸。慷慨中流发浩歌，天地万物如渠何。冯夷击鼓鼍为导，灵胥水面空婆娑。君不见湘山大风不得渡，刑徒三千亦何怒。又不见滟滪堆前争喧豗，矢尽剑折夫何为。乃知画师有深意，颓波涨里藏其智。一棹孤舟尺素中，洗尽人间名与利。名与利，如轻蘋，风波逐逐徒伤神。所以高明仗忠信，济川有术通玄津。速不足喜，迟何足嗔。彼岸登时同是到，稳作中流自在人。
乘凉至夜分闻笛声
作者：郑廷鹄
朝代：明

独坐方亭海月孤，东风楼上报更壶。香销人定凉初至，露下天高暑若无。何处落梅吹绿水，几回高枕就青奴。岭壖五月空惆怅，半夜鸡声起壮图。
九月客至齐云山登高用东泉韵二首
作者：郑廷鹄
朝代：明

客至披云揽石龙，乘风飞度最高峰。尊前日出甘同醉，眼下天空信可容。丛菊有缘还对面，文霓何意独摩胸。凭谁记取留题处，千古磨崖是笔踪。十里招寻湖上行，湖光山色近人明。到来云谷花频插，莫厌龙池酒数倾。木杪寒猿窥旧窟，瓮头秋蕨露新茎。哨壶枉矢能娱客，潦倒谁知更解酲。
九月客至齐云山登高用东泉韵二首·其一
作者：郑廷鹄
朝代：明

客至披云揽石龙，乘风飞度最高峰。尊前日出甘同醉，眼下天空信可容。丛菊有缘还对面，文霓何意独摩胸。凭谁记取留题处，千古磨崖是笔踪。
九月客至齐云山登高用东泉韵二首·其二
作者：郑廷鹄
朝代：明

十里招寻湖上行，湖光山色近人明。到来云谷花频插，莫厌龙池酒数倾。木杪寒猿窥旧窟，瓮头秋蕨露新茎。哨壶枉矢能娱客，潦倒谁知更解酲。
书堂讲罢示诸生讲义
作者：郑廷鹄
朝代：明

紫阳坛上静焚香，石洞风来夏阁凉。出谷世情暄自暖，横经吾分说偏长。数年孔易竟何学，终日回言祇此堂。为语舜徒休孟浪，明明仁义是周行。
买盈村
作者：郑廷鹄
朝代：明

洋洋一掬水，纡石自为堤。洞识盈虚理，高山是指迷。
五指山
作者：郑廷鹄
朝代：明

五峰峻削拱炎州，探日批风迥未休。石磴共看黄鹤度，松门直与白云浮。长安北望空秦观，吴会东来越楚丘。捧日自当登绝顶，君平休道犯牵牛。
仙人峒
作者：郑廷鹄
朝代：明

仙人乘鹤去，空峒独岿然。法草山山绿，题痕日日鲜。两岩门未掩，七里事何玄。欲问希夷子，枫林隔紫烟。
佛手崖小憩见一滴泉
作者：郑廷鹄
朝代：明

幽洞涵虚郁紫清，碧岩如手覆仙蘅。空中香树浮珠阁，象外烟花拥玉屏。倦鸟未忘常梵语，寒泉那识下方情。西风古木岚光暮，何处人间有磬声。
偶过临高澹庵堂李石城大尹枉顾即行途中口占为谢
作者：郑廷鹄
朝代：明

看山不厌到临溪，忽枉仙凫为指迷。千里桑麻方复业，百年桃李已成蹊。胡公祠下莺声啭，陆令堂前柳色齐。行客匆匆未能纪，林花处处自为题。
六合亭
作者：郑廷鹄
朝代：明

飞步回流顶，青窗彻上空。烟花亭榭外，海树酒卮中。徙倚群芳异，回环四望同。悠然心赏处，天路更何穷。
凤凰子移自石中
作者：郑廷鹄
朝代：明

榔叶椰枝结翠楹，每因岩石不知名。从今植向池亭上，好对春风作凤声。
凫山候潮
作者：郑廷鹄
朝代：明

落日孤峰短角催，西风江上暮云开。三秋月色千寻浪，半夜潮声万壑雷。彩鹢忽惊琼岛梦，金鳌遥送雪山杯。鸡鸣津吏初相候，细向船头问去来。
十月望后过东林望庐山和韵
作者：郑廷鹄
朝代：明

庐山相见已销愁，入眼青葱总旧游。草色尚留三峡雨，雁声犹送九江秋。连天霞树层层出，落涧寒泉滚滚流。遥问锦厓何处见，题痕应在白云头。
司空直宿
作者：郑廷鹄
朝代：明

直宿尚书省，潇潇带月过。冬官寒更早，水部夜如何。柝向风声近，帘开烛影多。少陵官不薄，醉后且长歌。
吕仙祠
作者：郑廷鹄
朝代：明

邯郸道上吕公堂，古木萧萧秋气凉。葛檗有人歌白纻，丛台无事说黄粱。物情祇作游谈柄，世路空悲傀儡场。清昼梦中惭未醒，凤楼鸡店正茫茫。
和蔡都宪征黎韵
作者：郑廷鹄
朝代：明
体裁：七言律诗

伏波万里螭碑在，横海千年羽檄清。五指从今霄汉里，岩花历历共知名。
和蔡都宪征黎韵
作者：郑廷鹄
朝代：明

秋风高节驻边城，开府躬临百万兵。隔水楼船云外出，弥天草树雨中生。伏波万里螭碑在，横海千年羽檄清。五指从今霄汉里，岩花历历共知名。
壬辰下第寄所知姚思孟
作者：郑廷鹄
朝代：明

汉柳秦沟潞水春，长安依旧小郎新。风云漫属僧繇壁，蹊径空回季路津。陌上标旂斜度雨，里中车马暗生尘。羁怀未问刘蕡事，且向中原寄此身。
壬辰自慰呈李年兄双翠
作者：郑廷鹄
朝代：明

春晴昨日赴花期，妒雨狂风负所私。白塔祠前云影敛，黄金台上鸟声悲。客愁不散西山雪，乡梦虚钻北海龟。壮志凭君坚似石，十年献赋未应迟。
妙高台
作者：郑廷鹄
朝代：明

岩树崚嶒起石台，临流飞槛向人开。青萝垂蔓云间出，彩鹢抟风江上回。醉后黄昏瞻斗色，梦回清夜识珠胎。呼僧细问东坡事，漫道浮生有去来。
宿承恩寺
作者：郑廷鹄
朝代：明

何处梁王寺，丰碑勒帝章。烟花浮翠幄，月影上华堂。物外何须竞，尘中祇自忙。老僧参不透，犹尔念金刚。
微雨
作者：郑廷鹄
朝代：明

云度青山雨，霏霏送弱丝。逐风轻柳絮，舞槛湿花枝。海燕春巢早，城乌夜宿迟。客愁不自整，相对草离离。
惠通泉
作者：郑廷鹄
朝代：明

谁料三山下，浮珠有惠泉。洗杯如作焭，卓锡自忘禅。地是神仙境，名因衲子传。追言昊天观，罢驿是何年。
报恩庄小憩林掌教陈别驾枉顾谢之
作者：郑廷鹄
朝代：明

路转长林小径深，客车门外送来音。乘风野鹤云间落，对橘仙翁日下临。挂月未忘千乘事，采芝犹动缙云心。独惭社酒非琪品，空使山花笑盍簪。
拨闷
作者：郑廷鹄
朝代：明

不须半滴云安酒，一日一吟工部诗。才自沾唇动颜色，何妨破量尽酴醾。风来人醉楼堪倚，日落云横盏亦欹。大笑也应忘俗虑，夜来何以谢良医。
散步
作者：郑廷鹄
朝代：明

散步长安邸，萧然景物殊。海云千里白，燕月一身孤。尺素迷秋雁，南枝引夜乌。乡园何处是，终日费支吾。
春日偕周一阳携酒过福寺访黄暾江春元二首选一
作者：郑廷鹄
朝代：明

载酒寻芳境，闻钟入梵筵。松门禅影落，花境铎声传。席上悬空偈，窗中漫草玄。果非贪佛性，还为惜华年。
朝天岩
作者：郑廷鹄
朝代：明

携酒中峰不厌高，腾空直与白云翱。诸天脚下皆萝薜，四海眶中一羽毛。谷静岩虚心转寂，鸟啼人醉兴偏豪。蓬莱可到今能到，鼍鼓西风起六鳌。
李东泉明府得予圭墨以诗来谢因以联答和韵
作者：郑廷鹄
朝代：明

金龙初试墨池新，冻雨浓云细可论。笔底风雷浑未散，尊前珠玉岂应贫。呼嵩道士增声价，濡鬓仙郎识急真。遥想赤虬蟠结地，悬知不负草玄人。
栽柳园亭
作者：郑廷鹄
朝代：明

三尺纤盈已自妍，垂丝风外系流年。祇愁修干亭亭日，听得莺声不忍眠。
栽莲
作者：郑廷鹄
朝代：明

濯藕换新池，深根永不移。赤心清可鉴，绿叶宛相宜。细雨新蘋动，微风弱蔓知。朱华常在念，擎盖是何时。
海天胜游歌赠金台田卫使
作者：郑廷鹄
朝代：明

十载逢君神武营，君能走马尘不惊。腰下金铛还自惜，匣中宝剑常有声。十载逢君琼海上，衣冠扮作神仙相。旅泊徒嗟过隙驹，雄飞空逐滔天浪。浪花声里问归程，天北天南无限情。武功坊下逍遥梦，奇甸街前快乐行。此行真入蓬莱岛，十月梅花觉春早。云边筇竹面似人，石上胡麻大如枣。莫道长安繁且华，海上奇怪尤堪誇。冬飧不必黄芽菜，寒具何须白贝花。嗟君遨游七十载，榔酒椰浆君自解。海鸥相狎无机关，塞马由来有真宰。劝君长醉且徘徊，乾坤何处非春台。今夜白龟才入梦，明日金鸡放赦来。噫欷歔，天南天北无彼界，尧仁象天如倚盖。君不从军万里行，那识皇舆如此大。
海门秋月
作者：郑廷鹄
朝代：明

秋屿潮生月正悬，天高海阔夜娟娟。龙沙万里蟾光动，珠浦三更蚌影圆。风捲浪花惊宿鹤，水鸣霜叶触啼鹃。真游那得乘槎梦，直泛银河学阆仙。
渡江
作者：郑廷鹄
朝代：明

细雨江堤暝色黄，寺钟渔火雁声长。客心似水中流急，驿路如年尽日忙。隔岸风沙催短角，极天云树度危樯。丛林十里寒城夜，又上公安肃政堂。
游慈感寺戏答僧问姓名少作
作者：郑廷鹄
朝代：明

来路不须长老问，小车休着野猿惊。好听法鼓毗卢阁，三月春雷卜姓名。
独对亭
作者：郑廷鹄
朝代：明

彩亭遥积翠，清景向人开。奇石阶前出，飞泉树杪来。剧谈挹五老，高调咏孤台。独在山桥晚，春风到草莱。
玉龙泉
作者：郑廷鹄
朝代：明

玉龙回首碧池前，空谷泠泠启大川。石砌初通蘋藻雪，锦题新挂茑萝烟。仙源别是通秦岛，古峙何常问汉年。要识山灵有神应，商霖今日传岩篇。
玉龙泉
作者：郑廷鹄
朝代：明
体裁：七言律诗

玉龙回首碧池前，空谷泠泠启大川。石砌初通蘋藻雪，锦题新挂茑萝烟。仙源别是通秦岛，古峙何常问汉年。要识山灵有神应，商霖今日傅岩篇。
白虎亭新成二首
作者：郑廷鹄
朝代：明

窈窕见深谷，山门郁穹窿。高台何崔嵬，翠壁增长松。攀萝一登眺，新享报成功。嗟余始行役，夙心寄雕龙。徘徊咏高调，千载闻清风。绮构青云上，烟光动窗户。万籁生阴谷，孤禽隐深树。亭亭百尺喜，松声自朝暮。谁识元化理，究此无言趣。悠悠千古心，端居有良悟。
白虎亭新成二首·其一
作者：郑廷鹄
朝代：明

窈窕见深谷，山门郁穹窿。高台何崔嵬，翠壁增长松。攀萝一登眺，新享报成功。嗟余始行役，夙心寄雕龙。徘徊咏高调，千载闻清风。
白虎亭新成二首·其二
作者：郑廷鹄
朝代：明

绮构青云上，烟光动窗户。万籁生阴谷，孤禽隐深树。亭亭百尺喜，松声自朝暮。谁识元化理，究此无言趣。悠悠千古心，端居有良悟。
白鹿洞
作者：郑廷鹄
朝代：明

石洞蔼晴晖，高台碧翠微。松萝常向榻，花藓细沾衣。不厌谈经久，深惭访旧稀。长歌动林麓，山鸟傍人飞。
省中见鹤二首
作者：郑廷鹄
朝代：明

怪尔高飞出蔚林，云霄终日惜佳音。祇今廖落秋风里，谁识当年万里心。月下翩翩舞且歌，省中尽日细婆娑。羽毛自信不相染，纵有风尘奈若何。
省中见鹤二首·其一
作者：郑廷鹄
朝代：明

怪尔高飞出蔚林，云霄终日惜佳音。祇今廖落秋风里，谁识当年万里心。
省中见鹤二首·其二
作者：郑廷鹄
朝代：明

月下翩翩舞且歌，省中尽日细婆娑。羽毛自信不相染，纵有风尘奈若何。
省中见鹤二首·其二
作者：郑廷鹄
朝代：明
体裁：七言绝句

羽毛自信不相染，纵有风尘奈若何。
石山
作者：郑廷鹄
朝代：明

马岭开屏嶂，崚嶒出万山。石田薄云际，丹灶在人寰。白玉飞仙去，金牛何日还。清风岩下树，空对鸟关关。
石经洞
作者：郑廷鹄
朝代：明

千年石洞空苔藓，不见当时洞里人。百尺岩花摇碧落，几条烟柳绝红尘。已知世上还醒少，莫怪山中打睡频。细检断碑愁注目，贞元徒识守藩臣。
种宜男
作者：郑廷鹄
朝代：明

我爱宜男草，纫香久自珍。树之南海曲，恋此北堂春。白璧初含雨，青裳迥出尘。托根良不浅，长对合欢人。
苍屹山
作者：郑廷鹄
朝代：明

玉龙出盘谷，翘首对新城。水带环桥绿，风铃触石鸣。回翔本无意，屈曲尚多情。鸟迹留仙谶，谁人识姓名。
蔡隐君送苦瓜并诗和韵谢之
作者：郑廷鹄
朝代：明

沈约耽诗太瘦生，青门又作苦瓜行。谁知谷口酸相似，反恨蜂饴不世情。
西庄六景选二 其一 红杏芳林
作者：郑廷鹄
朝代：明

满树红霞点绛衣，山门处处袭馀晖。董仙堂下烟初散，司马祠前雨正霏。啼鸟远从旗市转，疏钟偏逐药船归。北邻喜见南枝早，共引牙盘酌翠微。
西庄六景选二 其二 篁溪晓渡
作者：郑廷鹄
朝代：明

露下危樯曙色开，吴歌遥傍橹声来。疏钟淡月孤舟晓，远水幽篁独鸟催。人语渡头喧羽楫，龙吟风外助霞杯。济川未问商岩事，且趁风清过曲隈。
西庄六景选二·红杏芳林
作者：郑廷鹄
朝代：明

满树红霞点绛衣，山门处处袭馀晖。董仙堂下烟初散，司马祠前雨正霏。啼鸟远从旗市转，疏钟偏逐药船归。北邻喜见南枝早，共引牙盘酌翠微。露下危樯曙色开，吴歌遥傍橹声来。疏钟淡月孤舟晓，远水幽篁独鸟催。人语渡头喧羽楫，龙吟风外助霞杯。济川未问商岩事，且趁风清过曲隈。
谒景贤祠
作者：郑廷鹄
朝代：明

石楔萦回落木阴，朝朝云拥旧祠林。金莲朱橘千年事，绮阁丹楹万古心。载酒谁知春梦杳，登堂徒见野花深。眉山琼海今还在，烟外秋风鸟自吟。
赠家兴金济朝还家
作者：郑廷鹄
朝代：明

云落青山暮，溪声送夕扉。月光回客梦，柳色映征衣。酒醉何时别，诗成作赆归。漫歌留彩鹢，明日未应飞。
载酒堂
作者：郑廷鹄
朝代：明

榔花烟里钓池前，逐客风流尚俨然。青海瓮云嗟往事，玉堂春梦慨当年。问奇卓有渊明句，漉酒独传真一篇。千载瞻依竟何处，绿阴祠下草芊芊。
送张南川春元省觐北还因上春官
作者：郑廷鹄
朝代：明

春晴海上锦帆开，万丈龙涛转曲隈。日下鲸波飞绮縠，镜中仙屿出楼台。彩衣尚恋黄堂梦，兰省新招白凤才。献赋他年回首处，五峰云外是蓬莱。
送郡象峰崖守赴调北上
作者：郑廷鹄
朝代：明

白日黄涛海上州，隼旂飞动宿烟收。岚开锦缆湖声晓，路入青山草色秋。南浦双龙瞻斗极，西风孤鹤梦神州。邯郸往事何须问，且醉长安谩倚楼。
送钟玉川廉州分教
作者：郑廷鹄
朝代：明

四月河台草树閒，遥遥青鹳向廉山。钟兴万里新承命，何逊当时已抗颜。帐影瞻回明月浦，铎声飞度绿溪湾。唐人石室今何在，桃李盈盈满目斑。
钓台亭
作者：郑廷鹄
朝代：明

浅涧漾清波，晨光侵绿萝。石鸣鱼自跃，山静鸟还过。不用投竿起，相寻乐趣多。临流吾亦羡，得意写高歌。
陶公福地
作者：郑廷鹄
朝代：明

五岭迢迢拥福山，陶公盘郁海云间。寒潭夜雨苍龙吼，曲水春风彩凤还。竹径石边看独塔，草亭峰外送双鬟。仙台不秘长生药，蒲节松花可驻颜。
雁塔三元峰
作者：郑廷鹄
朝代：明

孤峰浮水外，对面送青来。石色蒸霞出，湖光映日开。人当韦肇榜，名寄粤王台。危亭碑尚在，历历见群才。
雁塔薰风
作者：郑廷鹄
朝代：明

山萝高捲石桥濆，紫塔幢幢拂五云。雁影昔年还北渚，龙吟此日动南薰。歌钟清彻流风转，舞扇瞻回落日曛。衣锦题名思往事，杏花亭上正氤氲。
青灯独誓诗为黎门烈妇邢氏作
作者：郑廷鹄
朝代：明

东坑茅舍薄斜阳，少妇含冤祇自伤。两虎在门空吼吼，孤灯终夕独煌煌。换油未了馀生积，别室谁怜掩泪汪。裂帛声中人已散，海桃何处问纲常。
题问道桥碑阴
作者：郑廷鹄
朝代：明

弥年荆棘丛，芟除始成路。若自识道心，请从此桥度。
游阴那名胜
作者：郑弘彝
朝代：明

珠宫云护四山围，人宿花台剑气晖。夜静清闻天籁发，月深啼断涧猿稀。寒江隐隐疏钟放，霜树潇潇落叶飞。顿觉吾生萍梗泊，将因此地制荷衣。
上巳三岩诗
作者：郑怀魁
朝代：明
体裁：古风

括苍之泉天外矗，不云而雨雷惊陆。春流讵向石门飞，有大龙湫小珠瀑。三岩瓯越三神山，群真窟宅聚其间。中挂玉螭千百尺，凭虚吐溜开心颜。众芳可以喻君子，无事蠲痾多受祉。寻源近出芙蓉城，观澜远散桃花水。为怜蹩躠动经春，是处灵川解有神。投足清泠须一濯，我欲蹑屐凌高旻。
寄衣曲
作者：郑惟勉
朝代：明

秋风动边塞，木叶下庭帏。织就机中素，裁为万里衣。忧沉丝绪短，泪渍线痕稀。君体应如昔，妾容今已非。
春怨
作者：郑惟勉
朝代：明

玉砌绣青苔，花落香泥湿。下帘奏云和，春风复吹入。
五更转咏促织鸣东壁送友人
作者：郑惟广
朝代：明

一更风露清，东壁寒蛩鸣。所怀离别人，独坐伤我情。二更人愈愁，声声近床头。昨日携手妤，今夕在他州。三更月正圆，促织尔何然。欲梦见容颜，展转不得眠。四更更漏迟，唧唧鸣声悲。含情不可听，复起坐孤帏。五更声欲残，霜落空林寒。其如远人何，相思路漫漫。
南征诗
作者：郑惟广
朝代：明

九重命下靖边陲，万里秋风汗马肥。剑气横空销瘴雾，日华绚綵动旌旗。豺狼已遁深山迹，虎旅方扬上国威。功纪太常应有日，都人遥听凯歌归。
自君之去矣三首
作者：郑惟广
朝代：明

自君之去矣，日夜长相思。思君如朝露，湛湛能几时。自君之去矣，春草迷江路。思君如流水，一别经几度。自君之去矣，好鸟鸣芳树。思君如春花，香色何时曙。
自君之去矣三首·其一
作者：郑惟广
朝代：明

自君之去矣，日夜长相思。思君如朝露，湛湛能几时。
自君之去矣三首·其三
作者：郑惟广
朝代：明

自君之去矣，好鸟鸣芳树。思君如春花，香色何时曙。
自君之去矣三首·其二
作者：郑惟广
朝代：明

自君之去矣，春草迷江路。思君如流水，一别经几度。
行路难
作者：郑惟广
朝代：明

君不见江上山，峨峨绝顶人莫攀。又不见门前水，日夜东流何时已。邻家少妇长叹息，青鸾日掩心相忆。春来花鸟每关情，夫婿年年为军役。
谷亭闸登眺
作者：郑惟广
朝代：明
体裁：七言绝句

客愁长在两眉边，惟有看山一莞然。却怪故山看不见，愁眉还上闸河船。
静夜思
作者：郑惟广
朝代：明

中夜起徘徊，天空月如洗。为忆闺中人，渺渺湘江水。
咏史
作者：郑懋纬
朝代：明

仲连蹈东海，子房托赤松。奇策既已奏，何不终三公。富贵固所愿，明哲在保躬。文叔为天子，羊裘潜孤踪。轩冕世所艳，宁甘富川翁。念彼千载人，抗志罕所同。冥鸿自高飞，焉能羁樊笼。
大通烟雨
作者：郑懋纬
朝代：明

积雨迷江岸，炊烟逗草莱。鸥群飞不见，帆影望中回。
扶胥浴日
作者：郑懋纬
朝代：明

孤亭临海涯，爽籁清炎暑。夜午浴红轮，隐隐千林曙。
景泰僧归
作者：郑懋纬
朝代：明

山寺净松筠，藤萝蔓径路。云深僧始归，长啸空林暮。
灵洲鳌负
作者：郑懋纬
朝代：明

南海衣冠盛，灵洲水面浮。树深归野鹤，江晚系渔舟。
白云晚望
作者：郑懋纬
朝代：明

向夕山容敛，清秋入望重。白云飞不尽，高挂涧边松。
石门返照
作者：郑懋纬
朝代：明

日落清江外，云封石壁间。不知斜照里，还见万重山。
蒲涧帘泉
作者：郑懋纬
朝代：明

百丈泻流泉，寒光净野烟。涧蒲多九节，服食挟飞仙。
越台秋月
作者：郑懋纬
朝代：明

秋风台上起，霸气至今存。月色长空满，凄清引啸猿。
铜鼓岭
作者：郑敦复
朝代：明

铜鼓经埋讶许年，谁人指在此山前。山峰得此应名世，何似相忘混沌天。
廉泉陪吴令尹游分韵
作者：郑敬
朝代：明

廉泉泻出山之趾，源流湛湛无泥滓。清泠宜涤夷齐心，香洁可洗巢由耳。石门之水非同流，舂陵之溪齐其美。我陪仙令赏此亭，共酌寒漪漱霜齿。
与叶及庵论商山四皓
作者：郑文康
朝代：明

高皇暮年将易储，期期御史强沮之。留侯从容肯直谏，公义定灭宫帏私。斯人平生仗多智，预卜将来有人彘。功成谨缩三寸舌，推祸与人图自避。吁嗟四老真呆夫，等闲诱出如婴雏。虽令太子生羽翼，亦使悍后为屠奴。先王一姬并一子，一朝尽向砧刀死。他年又召诸吕来，此祸皆从老人始。
与诸公酌酒
作者：郑文康
朝代：明

燕赵多豪杰，悲歌不暇裁。素知黄祖性，敢恃祢衡才。酒尽月将落，烛残风又来。下阶成独步，惆怅一兴哀。
与谢素庵酌酒
作者：郑文康
朝代：明

廿年易过似流星，对酒怜君已暮龄。旧事凄凉半陈迹，一场春梦不堪听。
为王同知题夏太卿万竿烟雨图
作者：郑文康
朝代：明

容台仙老岁寒姿，惯写潇湘玉万枝。近水烟梢微有影，隔江雨叶远含滋。鸟声多在黄陵庙，草色遥连屈子祠。别驾退公来看画，为君重咏五紽诗。
久病遣怀
作者：郑文康
朝代：明

共言双眼似先公，更许精明有父风。三日乍昏微见膜，一睛骤反半无瞳。心牵邪色群神怒，人到中年百病攻。正欲静观天下事，举头深恨视梦梦。
义井
作者：郑文康
朝代：明

凿地得清泉，泉香甘若醴。入口齿牙寒，烦蒸净如洗。百转辘轳声，主恩深到底。
义桥
作者：郑文康
朝代：明

伐木架危梁，民无病涉者。砥柱树中流，行人来四野。渡蚁尚多功，兹劳岂云寡。
云山
作者：郑文康
朝代：明

客路多岐阻，经春复到秋。云山千里目，风树一天愁。雁影将心远，江声带泪流。明年寒食饭，归去洒松楸。
云林卷
作者：郑文康
朝代：明

身在云林下，心在云林外。林深白云冷，荷衣不堪赖。牛羊满田野，风露夜未艾。清境固朝夕，幽怀岂能泰。
代妹宜君哭彭余璋
作者：郑文康
朝代：明

配偶是前缘，从君未五年。两周虽有子，半世已无天。大义身徒在，深恩骨可镌。吾家旧诗礼，敢负柏舟篇。
俗礼歌五首 其一 莫跨鞍
作者：郑文康
朝代：明

莫跨鞍，莫跨鞍，跨鞍未必家平安。鞍高足小跨不过，露出绣鞋人共看。东家娶妇有鞍跨，西家无鞍争笑话。谁知一跨心胆粗，乱走胡行都不怕。呜呼跨鞍不如不跨好，俗礼纷纷奚足道。
俗礼歌五首 其三 莫进宝
作者：郑文康
朝代：明

莫进宝，莫进宝，进宝书中无可考。妇家有宝当自进，借取夫家亦何好。古人真宝真可怜，今人假宝徒纷然。妇人孝顺是真宝，进与舅姑无价钱。呜呼宝兮宝兮无尔献，三日入厨来进膳。
俗礼歌五首 其二 莫问龙
作者：郑文康
朝代：明

莫问龙，莫问龙，问龙龙在龙窟中。掀天头角役雷火，引入宅来何处容。总使宝龙能带宝，谁解降龙与龙讨。只有煌煌颔下珠，看得贪夫眼中饱。呜呼宝龙岂是池中物，肯逐妇人同入宅。
俗礼歌五首 其五 莫传彩
作者：郑文康
朝代：明

莫传彩，莫传彩，两席相传礼安在。媒婆前引伴婆随，传入洞房齐喝采。人家娶妇在传家，不在容颜如舜华。前席舒开后席卷，呼作龙须徒尔夸。呜呼新郎有彩莫铺地，留制斑衣老来戏。
俗礼歌五首 其四 莫搂饭甑
作者：郑文康
朝代：明

莫搂饭甑，莫搂饭甑，饭甑破时如破镜。甑里深藏是何物，搂出捏成假银锭。甑虽有眼喜无口，入得门来便教搂。少年新妇恃力强，故向人前擎好手。呜呼莫教甑破不可为，臼中免使良人炊。
俗礼歌五首·莫跨鞍
作者：郑文康
朝代：明

莫跨鞍，莫跨鞍，跨鞍未必家平安。鞍高足小跨不过，露出绣鞋人共看。东家娶妇有鞍跨，西家无鞍争笑话。谁知一跨心胆粗，乱走胡行都不怕。呜呼跨鞍不如不跨好，俗礼纷纷奚足道。莫问龙，莫问龙，问龙龙在龙窟中。掀天头角役雷火，引入宅来何处容。总使宝龙能带宝，谁解降龙与龙讨。只有煌煌颔下珠，看得贪夫眼中饱。呜呼宝龙岂是池中物，肯逐妇人同入宅。莫进宝，莫进宝，进宝书中无可考。妇家有宝当自进，借取夫家亦何好。古人真宝真可怜，今人假宝徒纷然。妇人孝顺是真宝，进与舅姑无价钱。呜呼宝兮宝兮无尔献，三日入厨来进膳。莫搂饭甑，莫搂饭甑，饭甑破时如破镜。甑里深藏是何物，搂出捏成假银锭。甑虽有眼喜无口，入得门来便教搂。少年新妇恃力强，故向人前擎好手。呜呼莫教甑破不可为，臼中免使良人炊。莫传彩，莫传彩，两席相传礼安在。媒婆前引伴婆随，传入洞房齐喝采。人家娶妇在传家，不在容颜如舜华。前席舒开后席卷，呼作龙须徒尔夸。呜呼新郎有彩莫铺地，留制斑衣老来戏。
偶忆芮明府朱商潜彭水竹范淞南四老遗事
作者：郑文康
朝代：明

去县日已久，威风尚尔寒。城中旧豪猾，不敢举头看。片玉曾夸我，牵丝许问名。雁书来报晚，耿耿幼时情。寡嫂多风节，门如法吏家。小郎空好事，不为表贞嘉。双目老来瞽，深衣实称情。年年乡饮酒，不忝大宾名。
偶忆芮明府朱商潜彭水竹范淞南四老遗事·其一
作者：郑文康
朝代：明

去县日已久，威风尚尔寒。城中旧豪猾，不敢举头看。
偶忆芮明府朱商潜彭水竹范淞南四老遗事·其三
作者：郑文康
朝代：明

寡嫂多风节，门如法吏家。小郎空好事，不为表贞嘉。
偶忆芮明府朱商潜彭水竹范淞南四老遗事·其二
作者：郑文康
朝代：明

片玉曾夸我，牵丝许问名。雁书来报晚，耿耿幼时情。
偶忆芮明府朱商潜彭水竹范淞南四老遗事·其四
作者：郑文康
朝代：明

双目老来瞽，深衣实称情。年年乡饮酒，不忝大宾名。
元夕
作者：郑文康
朝代：明

东家火树夜光飘，堂上春寒向晚消。楚舞吴歌盈耳目，千金一刻度良宵。
分得西花园送客
作者：郑文康
朝代：明

西园春暖树参差，曾向园中共酒卮。对面斗来新叶子，隔河呼出好花枝。合盘佳会逢时约，橄榄余甘入梦思。他日归来温故事，还寻石上旧题诗。